title: Nathan Perkovich

text: Kaudeksi 2012–2013 Perkovich siirtyi kaksivuotisella sopimuksella Itävallan Erste Bank Eishockey Ligan kroatialaisjoukkue Medveščak Zagrebiin. Kaudeksi 2013–2014 seura siirtyi pelaamaan KHL:ään. Huhtikuussa 2014 hän teki vuoden mittaisen jatkosopimuksen Medveščakin kanssa. Kaudella 2014–2015 Perkovich edusti joukkuetta myös Spengler Cupissa. Hän voitti Medveščakin Kroatian pääsarjassa pelaavassa kakkosjoukkuessa Kroatian-mestaruuden vuosina 2013, 2014, 2015 ja 2016.


title: Nathan Perkovich

text: Medveščak palasi kaudeksi 2017–2018 taloudellisista syistä takaisin EBEL:ään, jonne Perkovich teki joukkueen kanssa vuoden mittaisen jatkosopimuksen heinäkuussa 2017.


title: Nathan Perkovich

text: Perkovich edusti Kroatiaa IB-divisioonan MM-kilpailuissa vuosina 2015, 2016 ja 2017. Ensimmäisessä turnauksessa hän jakoi joukkueensa sisäisen maalipörssin voiton Ryan Kinasewichin kanssa neljällä osumallaan. Perkovich voitti myös Kroatian sisäisen tehotilaston lukemalla +2. Vuoden 2016 turnauksessa hänellä oli paras aloitusprosentti (64,44 %). Vuoden 2017 turnauksessa Perkovich toimi Kroatian varakapteenina.


title: Nathan Perkovich

text: Perkovichilla on kroatialaiset sukujuuret. Hän hankki Kroatian kansalaisuuden pelatessaan Medveščak Zagrebissa.


title: Pohjanhorsma

text: Pohjanhorsma ("Epilobium hornemannii") on pohjoinen monivuotinen horsmalaji.


title: Pohjanhorsma

text: Pohjanhorsma kasvaa 10–35 senttimetriä korkeaksi. Lehdet ovat puikeita, pienihampaisia ja lyhytruotisia. Kukan vaaleahkon purppuranpunainen teriö on viidestä kahdeksaan millimetriä leveä. Pohjanhorsma risteytyy amerikanhorsman, hetehorsman, tunturihorsman, valkohorsman ja suohorsman kanssa.


title: Pohjanhorsma

text: Pohjanhorsma on levinneisyydeltään pohjoinen, sitä esiintyy Fennoskandiassa, Islannissa, Grönlannissa, Kanadassa, Yhdysvalloissa, Japanissa ja Siperiassa.


title: Pohjanhorsma

text: Suomessa pohjanhorsma kasvaa maan keski- ja pohjoisosissa, eteläisimmillään Pohjois-Savossa ja Pohjois-Karjalassa. Lapissa laji on yleinen.


title: Tunturihorsma

text: Tunturihorsma ("Epilobium anagallidifolium") on pienikokoinen horsmalaji.


title: Tunturihorsma

text: Tunturihorsma on monivuotinen, pintarönsyllinen, 5–20 senttimetriä korkeaksi kasvava. Lehdet ovat pieniä, soikeahkoja ja lyhytruotisia. Lajinimellä "anagallidifolium" Jean-Baptiste Lamarck viittaa tunturihorsman lehtien olevan samanlaisia kuin peltopungalla. Kukkia on yhdestä kolmeen versoa kohden. Purppuranpunainen teriön leveys on neljästä kuuteen millimetriä.


title: Tunturihorsma

text: Tunturihorsmaa esiintyy Maan pohjoispuoliskolla vuoristoalueilla ja arktisilla alueilla. Euroopassa sitä esiintyy laajemmin Skandeilla, lisäksi monin paikoin Keski- ja Etelä-Euroopan vuoristoissa.


title: Tunturihorsma

text: Suomessa se on pohjoinen tunturialueiden kasvi, jota tavataan Keski- ja Pohjois-Lapissa Kittilästä ja Sallasta pohjoiseen. Yleisenä tunturihorsmaa kasvaa Enontekiön pohjoisosassa ja Utsjoella.


title: Vuorolehtihorsma

text: Vuorolehtihorsma ("Epilobium davuricum") on pohjoinen suohorsmaa muistuttava kasvilaji.


title: Vuorolehtihorsma

text: Vuorolehtihorsma kasvaa 10–40 senttimetriä korkeaksi. Suohorsmaan verrattuna vuorolehtihorsma on tyvirönsytön mutta lehtiruusukkeellinen, lehdet ovat kapean tasasoukkia ja lehtiasento on alimpia lehtiä lukuun ottamatta kierteinen.


title: Vuorolehtihorsma

text: Vuorolehtihorsma risteytyy suohorsman kanssa.


title: Vuorolehtihorsma

text: Vuorolehtihorsmaa esiintyy Fennoskandiassa, Grönlannissa, Kanadassa, Alaskassa ja Siperiassa.


title: Vuorolehtihorsma

text: Suomessa se on pohjoinen laji, jota esiintyy Kainuussa, Pohjois-Pohjanmaalla ja Lapissa. Lapissa se on paikoittain yleinen. Eteläisin havaintopaikka, 1910-luvulta, on Pohjois-Karjalasta Juuasta. Vuorolehtihorsma kasvaa Suomessa etenkin lettosoilla ja on kalkinvaatija.


title: Merirantaputki

text: Merirantaputki eli rantaputki ("Ligusticum scoticum", alun perin "L. scothicum", Carl von Linné muutti lajinimen muotoa alkuperäisen julkaisun jälkeen) on monivuotinen merenrannoilla kasvava sarjakukkaiskasvi.


title: Merirantaputki

text: Merirantaputki kasvaa 20–50 senttimetriä korkeaksi. Kolmilehdykkäiset lehdet ovat tummanvihreitä ja kiiltäväpintaisia. Sarjakukinto koostuu 8–20 pikkusarjasta, kukat ovat pieniä ja valkoteräisiä. Lohkohedelmä on soikea, siipipalteinen. Merirantaputkea kuvaillaan pahanhajuiseksi tai voimakkaan tuoksuiseksi.


title: Merirantaputki

text: Merirantaputkea esiintyy Pohjois-Euroopassa Atlantin, Barentsinmeren, Vienanmeren ja Itämeren rannikoilla, luoteisessa Pohjois-Amerikassa Atlantin rannikolla sekä pohjoisella Tyynenmeren rannikolla Kanadan länsirannikolta yhtenäisesti Japaniin asti. Atlantin ja Tyynenmeren esiintymät luetaan erillisiksi alalajeiksi, "scoticum" ja "hultenii". Merirantaputkea myös viljellään.


title: Merirantaputki

text: Suomessa merirantaputkea kasvaa melko harvinaisena uustulokkaana kivikkoisilla merenrannoilla Ahvenanmaalla, Selkämeren rannikolla ja Uudellamaalla Pääkaupunkiseudulla. Se löydettiin ensimmäisen kerran Merikarvialta vasta 1968, Ruotsin puoleiselta Selkämeren rannikolta 25 vuotta aiemmin. Lajia pidetään Suomessa leviävänä kasvina ja leviämisnopeuden on epäilty kasvavan tulevaisuudessa.


title: Uinti Euroopan kisoissa 2015

text: Euroopan kisojen 2015 uinti pidettiin Bakussa Baku Aquatics Centressä 23. - 27. kesäkuuta 2015. Urheilijoita osallistui yhteensä 526. Sarjoja oli yhteensä 42, joista 20 kummallekin sukupuolelle omia ja kaksi sekaviestiä. Menestynein maa oli Venäjä, joka voitti 23 kultaa ja yhteensä 42 mitalia.


title: Liuskalääte

text: Liuskalääte ("Serratula tinctoria") on monivuotinen asterikasvi. Sitä käytetään värikasvina.


title: Liuskalääte

text: Liuskalääte kasvaa 30–100 senttimetriä korkeaksi. Kasvin varsi on vankka, uurteinen ja yläosastaan haarova. Alimmat lehdet ovat ehytlapaiset ja ylemmät pariliuskaiset. Ne ovat karvattomat ja terävästi hammaslaitaiset. Mykerökukinnot ovat kooltaan kuudesta kymmeneen millimetriä. Yksittäiset kukat ovat purppuranpunaiset, joskus valkoiset.


title: Liuskalääte

text:
Liuskaläätettä esiintyy Euroopassa pohjoisosia lukuun ottamatta. Se on levinnyt myös Yhdysvaltoihin New Yorkiin ja Connecticutiin.
Suomessa liuskalääte on löydetty vain kerran, vuonna 2012 Uudestakaupungista.


title: Uimahypyt Euroopan kisoissa 2015

text: Euroopan kisojen 2015 uimahypyt pidettiin Bakussa Baku Aquatics Centre 18. - 21. kesäkuuta 2015. Osallistujia oli 160. Sarjoja oli neljä kummallekin sukupuolelle. Menestynein maa oli Iso-Britannia, joka voitti neljä kultamitalia ja yhteensä kuusi mitalia.


title: Nappikotula

text: Nappikotula ("Cotula coronopifolia", lajinimi "coronopifolia" variksenkrassien "Coronopus" mukaan) on Etelä-Afrikasta laajalle levinnyt asterikasvilaji.


title: Nappikotula

text: Nappikotula on yksivuotinen ja ryydintuoksuinen, matalakasvuinen ja rentovartinen. Lehdet ovat suikeita, hampaisia tai liuskaisia, korvakkeellisia. Mykeröt ovat keskimäärin yhden senttimetrin levyisiä. Niissä on vaaleankeltaiset kehräkukat mutta ei lainkaan laitakukkia.


title: Nappikotula

text: Nappikotula kasvaa alkuperäisenä eteläisessä Afrikassa Etelä-Afrikan tasavallassa Kapmaalla ja Namibiassa. Se on levinnyt laajasti usealle mantereelle: Pohjois-Amerikkaan, Etelä-Amerikkaan, Eurooppaan, Pohjois-Afrikkaan, Australiaan ja Uuteen-Seelantiin.


title: Nappikotula

text: Pohjoismaissa nappikotula on hyvin harvinainen uustulokas. Se on saavuttanut Pohjois-Euroopan maista Tanskan ja Ruotsin painolastikasvina 1800-luvulla. Suomessa laji on havaittu ensimmäisen kerran vuonna 2012 Helsingin Arabianrannassa valkoposkihanhien laitumelta. Nappikotulan epäillään levinneen Suomeen muuttolintujen kuljettamana ja Ruotsissa uusien kasvupaikkojen olevan lintulevintäisiä.


title: Taitouinti Euroopan kisoissa 2015

text: Euroopan kisojen 2015 taitouinti pidettiin Bakussa Aquatics Centressä 12. - 16. kesäkuuta 2015. Osallistujia oli 150. Sarjoja oli neljä. Menestynein maa oli Venäjä, joka voitti jokaisen kultamitalin.


title: Shūhei Kuji

text: Shūhei Kuji (; s. 27. huhtikuuta 1987 Tomakomai, Japani) on japanilainen jääkiekkoilija, joka pelaa Aasian liigan japanilaisjoukkue Oji Eaglesissa. Hän on pelipaikaltaan oikea laitahyökkääjä ja laukoo oikealta.


title: Shūhei Kuji

text: Kuji pelasi kotimaassaan Komadaissa vuosina 2003–2005, Komazawa Tomakomaissa kauden 2005–2006 ja Waseda yliopistojoukkueessa vuodet 2006–2010. Kaudeksi 2010–2011 hän siirtyi Aasian liigan Oji Eaglesiin. Kuji oli tehoilla 24+20=44 joukkueen paras maalintekijä ja kolmanneksi paras pistemies. Hän jakoi koko ALIH:n maalipörssin voiton Tohoku Free Bladesin Go Tanakan kanssa sekä pistepörssin yhdeksännen sijan Anyang Hallan Cho Min Hon ja Nippon Paper Cranesin Ash Goldien kanssa. Kaudella 2011–2012 Kuji oli Ojin paras pistemies ja maalintekijä tehoilla 28+22=50, joilla hän sijoittui liigan maalipörssissä toiseksi ja pistepörssissä seitsemänneksi. Kuji voitti myös joukkueen sisäisen tehotilaston lukemalla +39. Hän voitti kauden päätteeksi ALIH:n mestaruuden.


title: Shūhei Kuji

text: Kaudella 2012–2013 Kuji oli Ojin paras maalintekijä ja toiseksi paras pistemies tehoilla 28+29=57. Hän jakoi ALIH:n maalipörssin neljännen sijan Nippon Paper Cranesin Mike Radjan kanssa ja sijoittui pistepörssissä kymmenenneksi. Kevään 2013 pudotuspeleissä Kuji jakoi kolmella osumallaan Ojin sisäisen maalipörssin voiton Marc Cavosien kanssa. Kaudella 2013–2014 hän nousi joukkueen varakapteeniksi. Kuji oli Ojin paras maalintekijä sekä runkosarjassa 25 osumallaan että pudotuspeleissä kuudella osumallaan. Hän jakoi runkosarjan maalipörssin kahdeksannen sijan Daemyung Sangmun Kim Won Jungin ja Nippon Paper Cranesin Adam Millerin kanssa. Kaudella 2014–2015 Kuji oli Ojin paras pistemies ja maalintekijä tehoilla 31+30=61. Hän sijoittui ALIH:n maalipörssissä viidenneksi. Kuji voitti myös Ojin sisäisen tehotilaston lukemalla +27.


title: Shūhei Kuji

text: Heinäkuussa 2015 Kuji siirtyi try-outille Saksan DEL-liigan Eisbären Berliniin. Hän sai kauden 2015–2016 kynnyksellä vuoden mittaisen sopimuksen joukkueeseen. Kaudeksi 2016–2017 Kuji palasi Oji Eaglesin ALIH-joukkueeseen. Hän oli joukkueen paras pistemies ja maalintekijä tehoilla 34+30=64, joilla Kuji jakoi liigan maalipörssin kolmannen sijan Daemyung Killer Whalesin Brett Parnhamin kanssa ja sijoittui pistepörssissä neljänneksi.


title: Shūhei Kuji

text: Kuji edusti Japania I-divisioonan MM-kilpailuissa vuonna 2009 voittaen A-lohkon pronssia sekä IA-divisioonan MM-kilpailuissa vuosina 2012, 2013, 2014, 2015 ja 2016 voittaen vuoden 2014 turnauksesta pronssia. Hän kuului joukkueensa kapteenistoon vuosina 2013, 2014, 2015 ja 2016. Vuoden 2012 turnauksessa Kuji oli Japanin paras maalintekijä ja jakoi joukkueen sisäisen pistepörssin voiton Takuro Yamashitan kanssa tehoilla 3+1=4. Hänet valittiin turnauksen tähdistökentälliseen. Vuoden 2013 turnauksessa Kuji voitti Japanin sisäisen piste- ja syöttöpörssin tehoilla 2+4=6 ja hän jakoi sisäisen maalipörssin voiton Go Tanakan ja Takuma Kawain kanssa. Vuoden 2014 turnauksessa Kuji jakoi kolmella osumallaan Japanin sisäisen maalipörssin voiton Hiroki Uenon kanssa. Hänet valittiin joukkueensa parhaaksi pelaajaksi sekä yhdeksi kolmesta parhaasta pelaajasta. Vuoden 2016 turnauksessa Kuji oli Japanin paras maalintekijä kahdella osumallaan.


title: Shūhei Kuji

text: Kuji pelasi myös Sotšin olympiakisojen 2014 ja Pyeongchangin olympiakisojen 2018 karsinnoissa, joista ensimmäisessä turnauksessa hän oli Japanin paras pistemies ja maalintekijä kolmella osumallaan. Kuji pelasi myös Aasian talvikisoissa vuosina 2011 ja 2017, joista ensimmäinen turnaus päättyi hopeaan ja jälkimmäinen pronssiin.


title: Shūhei Kuji

text: Kuji pelasi myös alle 20-vuotiaiden I-divisioonan MM-kilpailuissa vuonna 2006, jolloin hän oli Japanin paras pistemies ja maalintekijä tehoilla 4+1=5. Kuji pelasi myös II-divisioonan MM-kilpailuissa vuonna 2007, jolloin hän oli Japanin paras pistemies, maalintekijä ja syöttäjä tehoilla 7+6=13. Kuji voitti myös joukkueen sisäisen tehotilaston lukemalla +8. Hän pelasi myös alle 18-vuotiaiden I-divisioonan MM-kilpailuissa vuosina 2004 ja 2005, joista ensimmäinen turnaus päättyi B-lohkon hopeaan. Vuoden 2004 turnauksessa Kuji voitti Japanin sisäisen tehotilaston lukemalla +2 ja vuoden 2005 turnauksessa hän voitti joukkueen sisäisen maalipörssin kolmella osumallaan.


title: Ojavesitähti

text: Ojavesitähti ("Callitriche stagnalis") on ratamokasveihin kuuluva yksivuotinen vesi- ja kosteikkokasvi.


title: Ojavesitähti

text: Ojavesitähden lehdet ovat sekä versossa että latvaruusukkeessa samanlaisia, leveän lusikkamaisia ja kapeatyvisiä. Kukat sijaitsevat yksittäin lehtihangoissa. Hedelmä on pyöreä nelilohkoinen lohkohedelmä, josta emin luotit irtoavat ennen kypsymistä.


title: Ojavesitähti

text: Ojavesitähteä esiintyy suurimmassa osassa Eurooppaa Islanti pohjoisrajana. Sitä ei esiinny Suomessa. Laji on satunnaisluonteisesti löydetty kahdesta paikasta Etelä-Suomessa 1900-luvun alkupuolella.


title: Ojavesitähti

text: Ojavesitähti kasvaa vedessä tai märällä maalla kasvupaikkoina muun muassa lätäköt, lammet, ojat ja suoallikot.


title: Uposvesitähti

text: Uposvesitähti ("Callitriche hermaphroditica") on ratamokasveihin kuuluva yksivuotinen uposvesikasvi.


title: Uposvesitähti

text: Uposvesitähti on kokonaan veden alla kasvava hento 10–40 senttimetriä pitkä ruoho. Lehdet ovat lähes tasasoukkia, yhden millimetrin leveitä, kuudesta kahteentoista millimetriä pitkiä, läpikuultavia ja tummanvihreitä. Versoon ei kasva latvaruusuketta, jossa olisi varsilehdistä poikkeavia lehtiä, kuten muilla vesitähtilajeilla. Kukat sijaitsevat yksittäin lehtihangoissa. Ne ovat perättömiä ja hyvin vaatimattomia, kehälehtiä tai esilehtiä ei ole. Lajinimestä "hermaphroditica" huolimatta kukat ovat yksineuvoisia, heteet ja emit sijaitsevat eri kukissa. Hedelmä on pyöreä neliosainen lohkohedelmä, tavallisesti leveän siipipalteinen.


title: Uposvesitähti

text: Suomessa uposvesitähti on tavattu koko maasta. Yleisenä sitä esiintyy läntisellä merenrannikolla Pohjanlahdella Selkämereltä Perämerelle. Sisämaan emäksisissä ja neutraaleissa järvissä laji on harvinainen.


title: Lapinvesitähti

text: Lapinvesitähti ("Callitriche hamulata") on ratamokasveihin kuuluva monivuotinen vesikasvi.


title: Lapinvesitähti

text: Lapinvesitähti kasvaa yleensä uposkasvina kokonaan veden alla. Kelluslehdet ovat Suomen kasvustoissa hyvin harvinaisia. Muualla kasvista esiintyy latvaruusukkeellisia versoja ja harvoin maamuotojakin.


title: Lapinvesitähti

text: Lapinvesitähden verso on 20–70 senttimetriä pitkä, melko niukkahaarainen, kärkiosasta kilpikarvainen. Lehdet ovat 15–30 millimetriä pitkiä ja lähes rihmamaisia. Lehden kärki on pihtimäinen, muuhun lapaan nähden leveämpi, mikä on yksi lajituntomerkki. Yksineuvoiset perättömät kukat sijaitsevat yksittäin lehtihangoissa. Kukissa ei ole kehälehtiä, mutta pieniä esilehtiä voi olla. Emin luotit ovat lyhyitä. Hedelmä on lähes pyöreä neliosainen lohkohedelmä, jonka lohkot ovat kapean siipipalteisia.


title: Lapinvesitähti

text: Suomessa lapinvesitähteä esiintyy harvinaisena Lapissa. Se kasvaa joissa ja järvissä usein melko syvässä vedessä. Lapin eteläpuolella laji on hyvin harvinainen, mutta sillä on toistakymmentä löytöpaikkaa Etelä- ja Keski-Suomessa. Tunnetuin Etelä-Suomen löytöpaikka on Tampereen keskustassa Tammerkoskessa.


title: Lapinvesitähti

text: Muissa Pohjoismaissa lapinvesitähden levinneisyyskuva ei ole pohjoinen vaan Ruotsissa ja Norjassa se on yleisempi maiden eteläosissa. Laajemmin lajilla on atlanttinen levinneisyysalue, joka kattaa Länsi-Euroopan Pohjois-Skandinaviasta Pyrenneiden vuoristoon sekä Islannin ja Grönlannin.


title: Tuhkimotarinoita

text: Tuhkimotarinoita kertoo rohkeista suomalaisnaisista, jotka ovat selviytyneet mitä moninaisimmista elämän aallokoista. Sisäisen muutoksen lisäksi he haluavat löytää omat ulkoiset vahvuutensa ja saada lisää itsevarmuutta. Tässä heitä auttaa ympäri Suomea matkaava stylisti Outi Broux.


title: Tuhkimotarinoita

text:
Ensimmäinen tuotantokausi alkoi Yle TV2-kanavalla 24. syyskuuta 2012.
Toinen tuotantokausi alkoi 29. joulukuuta 2014.
Tuhkimotarinoita - Tyttöjen ilta ohjelmassa kuultiin 1-2. kaudella nähtyjä naisia mitä heille kuuluu nyt.
Sarjan kolmas tuotantokausi alkoi 18. syyskuuta 2017 Yle TV2:lla ja Yle Areenassa.
Mitä heille kuuluu nyt? - tarinat jatkuvat Yle TV2:lla ja Yle Areenassa 1.1.2019


title: Tuurin kyläkauppias

text: Tuurin Kyläkauppias on tositelevisiosarja, jossa seurataan arkea Alavuden Tuurin kylässä sijaitsevassa Suomen suurimmassa kyläkaupassa. Ohjelmassa seurataan Veljekset Keskinen Oy:n kyläkaupan henkilökuntaa sekä asiakkaita. Sarjasta on esitetty neljä tuotantokautta. . Se esitetään TV5:lla 7. toukokuuta 2018 alkaen.


title: Tuurin kyläkauppias

text:
Ensimmäinen tuotantokausi alkoi TV5-kanavalla 19. helmikuuta 2015.
Toinen tuotantokausi esitettiin 4. huhtikuuta 2016 alkaen.


title: Põltsamaan linna

text: Põltsamaan linna ( tai ; ) on Etelä-Viron Põltsamaan kaupungissa sijaitseva raunioitunut keskiaikainen ritarilinna, jonka saksalainen ritarikunta rakensi vuonna 1272.


title: Põltsamaan linna

text: Põltsamaa sijaitsi keskiajalla Ugandiksi nimitetyssä maakunnassa. Saksalainen ritarikunta pyrki 1200-luvulla alistamaan Baltian maakunnat ja liittämään ne lännen kirkon piiriin. Vuonna 1215 ritarikunta hyökkäsi Turaidan suunnasta Ugandiin, ja paikalliset lupautuivat ottamaan kasteen vastaan. Saksalaisten voittokulusta huolestunut Pihkovan ruhtinas hyökkäsi Ugandiin, jolloin paikalliset pyysivät apua saksalaisilta. He riensivätkin avuksi ja tekivät yhdessä ugandilaisten kanssa kostoretken Pihkovaan. Tämä taas johti Viron läntisten maakuntien liittoon pihkovalaisten kanssa. Nämä hyökkäsivät virolaisten suuressa kapinassa yhteisvoimin Ugandin Otepäähän. Vakiinnuttaakseen valloituksensa ritarikunta teki vuonna 1272 Otto von Rodenstein johtamana Põltsamaan joen partaalle linnoituksen, josta linna on kehittynyt. Linnamaisen asun se sai 1500–1600-luvuilla. Linnanherra Woldemar Johann von Lauw kehitti siitä 1700-luvulla rokokoo-linnan. Rakennus kärsi suuria vaurioita vuonna 1941.


title: Tequila (kappale)

text: ”Tequila” on suomalaisen laulaja-lauluntekijä Paula Vesalan taiteilijanimellä "Vesala" julkaisema esikoissingle. Vesalan itse sanoittama, säveltämä ja tuottama single julkaistiin 23. lokakuuta 2015. Kappale sisältyy Vesalan kesäkuussa 2016 julkaistavalle esikoisalbumille.


title: Tequila (kappale)

text: ”Tequila” nousi Suomen virallisen singlelistan sijalle 4. Latauslistalla se on sijoittunut toiseksi ja radiosoitossa soitetuimmaksi kappaleeksi kuudeksi viikoksi alkuvuodesta 2016. Singleä on myyty platinalevyyn oikeuttava määrä.


title: Tequila (kappale)

text: Kappaleen virallinen musiikkivideo julkaistiin levy-yhtiö Warner Music Finlandin YouTube-kanavalla 25. marraskuuta 2015. Video on ohjannut Hannu Aukia.


title: Tequila (kappale)

text: Rumba-lehden kriitikot antoivat kappaleelle varovaisen myönteisen arvion, ja kehuivat erityisesti sävellystä. Niko Peltonen piti kappaletta ajanmukaisesti tuotettuna ja komeana sävellyksenä, mutta nopeatempoisempaa loppupuolta hieman ärsyttävänä. Vesalaa hän vertasi Lana Del Reyhin. Santtu Reinikainen piti sävellystä mieleenpainuvana, mutta mielikuvituksettomana. Anna Brotkin puolestaan piti kertosäkeen lyyrikoita turhan yksinkertaisina. Kappaleessa on havaittu vahvoja PMMP-vaikutteita.


title: Iso-Kuukkanen

text: Iso-Kuukkanen on järvi Jyväskylän ja Laukaan rajalla. Sen pinta-ala on 1,8034 neliökilometriä ja suurin syvyys 25 m. Järvi laskee Pienen-Kuukkasen kautta ja Lapiojokea pitkin Lehesjärveen.


title: Muulinkultakorva

text: Muulinkultakorva ("Syngonium podophyllum") on vehkakasveihin kuuluva huonekasvina kasvatettava köynnös, jolla on nuolimaiset lehdet.


title: Muulinkultakorva

text: Nuorilla yksilöillä on keihäsmäiset, varttuneilla nuolimaiset lehdet. Lehtiin voi kehittyä myös sivuliuskoja. Lehdet voivat olla kellan- tai valkoisenkirjavat.


title: Burkina Fason terrori-iskut 2016

text: Burkina Fason terrori-isku 2016 tapahtui maan pääkaupungissa Ouagadougoussa 15. tammikuuta 2016, kun terroristit hyökkäsivät turistihotelliin ja ottivat kymmeniä ihmisiä panttivangeiksi. Uutislähteiden mukaan hyökkääjiä oli kolme. Burkina Fason turvallisuusjoukot yhdessä Ranskan erikoisjoukkojen kanssa onnistuivat vapauttamaan 63 panttivankia. Hotellia vastapäätä olevaan kahvilaan tehtiin myös terrori-isku. Islamilaisen Maghrebin al-Qaida otti vastuun iskuista.


title: Burkina Fason terrori-iskut 2016

text: Iskuista selvinneiden mukaan hyökkääjät iskivät Ouagadougoun keskustan Hotel Splendidiin ja lähellä olleeseen Café Cappuccinoon noin puoli yhdeksän aikaan illalla ampuen ilmaan ja huutaen ”"Allahu Akbar"”. Terroristit alkoivat sitten surmata ihmisä lähietäisyydeltä. Selvinneiden mukaan hyökkääjät ottivat kohteekseen etenkin länsimaalaiset. Tämän jälkeen hyökkääjät ottivat kohteekseen kadun toisella puolella sijaitsevan Hotel Splendidin, joka on suosittu länsimaalaisten avustustyöntekijöiden keskuudessa ja jonne on myös sijoitettu ranskalaissotilaita. Terroristit ampuivat rakennusta ja sytyttivät sen sekä useita alueelle pysäköityjä autoja tuleen. Burkina Fason mukaan hyökkäyksessä kuoli yhteensä 28 henkilöä ja haavoittui 56. Myös neljä hyökkääjää sai surmansa. Burkina Fason sisäministeri Simon Compaoren mukaan uhreja oli yhteensä 18:sta eri maasta.


title: Burkina Fason terrori-iskut 2016

text: Paikalla olleiden mukaan hyökkääjät olivat pukeutuneet turbaaneihin ja vaikuttivat ulkonäöltään tuaregeilta, joita asuu pääasiassa Malissa ja Nigerissä. Eräs iskusta selviytynyt kuvaili hyökkääjiä lapsiksi sanoen näillä olleen vaikeuksia ampua rynnäkkökivääreillään pienen kokonsa takia. Burkina Fason presidentin mukaan kaksi hyökkääjistä oli naisia, mutta väite on ristiriidassa Ranskan viranomaisten kanssa. Ranskalla on Burkina Fasossa sotilastukikohta.


title: Burkina Fason terrori-iskut 2016

text: Islamilaisen Maghrebin al-Qaida otti vastuun iskuista sanoen niiden olevan kosto "Ranskaa ja vääräuskoista länttä" vastaan. Yhdysvaltalaisen terroristijärjestöjä tarkkailevan SITE:n mukaan hyökkääjät kuuluivat al-Murabitoun-järjestöön, joka on ilmeisesti toiminut yhteistyössä al-Qaidan kanssa.


title: Vispiläjoki

text: Vispiläjoki on Jyväskylän Vesangassa sijaitseva noin viiden kilometrin pituinen joki, joka laskee Isosta-Lampsista Kuusjärveen. Siinä on koskiosuuksia. Vispiläjoen kasvusto on vehmasta, mutta joen varrella on asutusta. Joki kuuluu Vesnajärven vesistöön, jossa on runsaasti pieniä järviä ja lampia.


title: Ngaraard

text: Ngaraard on yksi Palaun 16 osavaltiosta. Se sijaitsee Babeldaobin saaren pohjoisosassa. Sen pinta-ala on 36 neliökilometriä ja siellä on 481 asukasta (vuonna 2015).


title: Hansin matkassa

text: Hansin matkassa on ruokaohjelma, jossa Hans Välimäki tapasi julkisuudesta tuttuja henkilöitä maailmalla ja teki heidän kotonaan ruokaa.


title: Hansin matkassa

text:
Ensimmäinen tuotantokausi alkoi MTV3-kanavalla 28. elokuuta 2012.
Toinen tuotantokausi alkoi 3. syyskuuta 2014.


title: Degerman

text: Degerman on muun muassa seuraavien henkilöiden sukunimi:


title: Helge Sirén

text: Helge Sulo Sirén (23. marraskuuta 1928 Riihimäki – 16. tammikuuta 2014 Riihimäki) oli suomalainen palomestari, kunnallispoliitikko ja kansanedustaja 1975–1983.


title: Helge Sirén

text:
Helge Sirénin vanhemmat olivat palomestari Sulo Kristian Sirén ja Helga Tuulikki Vuorela. Hän työskenteli Riihimäen palokunnassa palomiehenä 1946–1954 ja 1957–1962, konekersanttina 1954–1957 ja 1962–1966 sekä
Riihimäen palokunnan palomestarina vuodesta 1966.


title: Helge Sirén

text: Sirén valittiin eduskuntaan sosiaalidemokraattien edustajaksi Hämeen läänin eteläisestä vaalipiiristä vuosiksi 1975–1983. Hän toimi myös Riihimäen kaupunginhallituksessa ja kaupunginvaltuuston puheenjohtajana sekä Riihimäen aluesairaalan liittohallituksen puheenjohtajana. Presidentin valitsijamiehenä Sirén oli 1982.


title: Sulatejuusto

text: Sulatejuusto on juustopohjainen elintarvike, joka on tehty yhdestä tai useammasta juustolaadusta kuumentamalla ja lisäämällä emulgointiaineita, sekä usein myös muita maitotuotteita tai vettä. Sulatejuustossa proteiinien ja rasvojen emulsion tuottavaa ainetta kutsutaan tavallisesti sulatesuolaksi. Yleisiä sulatesuoloja ovat useat sitruunahapon suolat eli sitraatit ja fosforihapon suolat eli fosfaatit. Sulatejuustoihin usein lisätään myös muita aineita, kuten rasvoja, suolaa, mausteita ja väri- tai säilöntäaineita niiden maun, rakenteen, värin tai säilyvyyden parantamiseksi.


title: Sulatejuusto

text: Erilaisten sulatejuustojen kiinteys vaihtelee suuresti riippuen käytetyistä valmistusaineista. Kiinteämpiä sulatejuustoja voidaan myydä suurempina lohkoina tai yksittäispakattuina siivuina. Pehmeämpiä sulatejuustoja voidaan käyttää levitteinä. Tasalaatuisen rakenteensa vuoksi sulatejuustot sopivat hyvin ruoanlaittoon, kuten kastikkeiden ja keittojen valmistukseen.


title: Helvi Hyrynkangas

text: Helvi Inkeri Hyrynkangas (o.s. Pääkkönen; s. 30. syyskuuta 1928 Oulu) on suomalainen sosiaalineuvos ja entinen kansanedustaja.


title: Helvi Hyrynkangas

text: Helvi Pääkkösen vanhemmat olivat johtajaopettaja, luutnantti Erkki Pääkkönen ja kansakoulunopettaja Anni Markkanen. Hän avioitui Seppo Hyrynkankaan kanssa 1950 ja suoritti farmaseutin tutkinnon Helsingin yliopistossa 1952. Hän työskenteli farmaseuttina 1952–1961, Medipolar Oy:n työnjohtajafarmaseuttina 1961–1964 sekä Kansaneläkelaitoksen sairausvakuutusfarmaseuttina 1964–1983 ja Pohjois-Suomen aluetarkastajana 1983–1987, kunnes jäi eläkkeelle loukkaannuttuaan porokolarissa.


title: Helvi Hyrynkangas

text: Hyrynkangas valittiin eduskuntaan liberaalisen kansanpuolueen edustajaksi Oulun läänin vaalipiiristä vaalikaudeksi 1979–1983. Hän on toiminut myös Oulun kaupunginhallituksessa ja kaupunginvaltuustossa, kirkkovaltuutettuna ja useissa muissa luottamustehtävissä. Hänelle myönnettiin sosiaalineuvoksen arvonimi 1997.


title: Lukas Müller

text: Lukas Müller (s. 14. maaliskuuta 1992 Villach) on itävaltalainen mäkihyppääjä. 177 senttimetriä pitkä Müller edustaa SV Villachia.


title: Lukas Müller

text: Müller debytoi maailmancupissa maaliskuussa 2009 Lahden normaalimäen kilpailussa sijoittuen 44:nneksi. Avauspisteensä hän saavutti kahden päivän päästä Lahden suurmäen kilpailusta ollen 28:s. Hänen paras sijoituksensa on kuudes joulukuulta 2009 Keski-Euroopan mäkiviikon Oberstdorfin kilpailusta.


title: Lukas Müller

text: Müllerillä on kolme kultaa ja yksi pronssi nuorten MM-kilpailuista. Yksi kultamitaleista on henkilökohtainen.


title: Lukas Müller

text: Müller toimi koehyppääjänä vuoden 2016 lentomäen MM-kilpailuissa. Hänen vasen suksensa irtosi kesken ilmalennon ja Müller putosi niskalleen maahan. Hänen alaraajansa halvaantuivat. Onnettomuuden jälkeen Müller on kyennyt ottamaan askeleita.


title: Ferguson P99

text: Ferguson P99-Climax oli historian ensimmäinen nelivetoinen F1-auto. Se jäi historian lehdille myös viimeisenä etumoottorisena autona, jolla on voitettu F1-osakilpailu. Auto oli parhaiten traktoreistaan tunnetun Harry Fergusonin perustaman kehitys- ja tutkimusyhtiö Ferguson Research Ltd.:n suunnittelua.


title: Ferguson P99

text: Vuonna 1950 suunnittelija Claude Hill, entinen Brooklands- ja Le Mans -kilpa-ajaja Freddie Dixon ja F1-kuljettaja Tony Rolt muodostivat Harry Fergusonin kanssa tiimin, jonka kehitystyön tuloksena syntyisi maailman ensimmäinen nelivetoinen F1-auto – Project 99. Entisenä kilpamoottoripyöräilijänä Harry Ferguson tunsi vetoa moottoriurheilua kohtaan. Hän myös halusi näkyvyyttä traktoreita valmistavan yhtiönsä Ferguson Companyn luomalle nelivetojärjestelmälle. Kun nämä kaksi asiaa yhdistettiin, niiden luonnollisena tuotoksena oli nelivetoinen kilpa-auto, joka saatiin suunnittelupöydältä tuotantoon vuonna 1960.


title: Ferguson P99

text: Claude Hillin tekemien suunnitelmien pohjalta, voimansiirto jaettiin etu-ja taka-akseleiden välillä suhteella 50-50. Myös painojakaumassa haettiin tasapainoa akseleiden kesken ja tämä seikka, yhdessä vaihdelaatikon rakenteen kanssa, edellyttivät etumoottorisen konstruktion käyttöä, huolimatta siitä että Cooper ja Lotus olivat keskimoottorisilla autoillaan suorastaan murskaavan ylivoimaisia. Juuri kun hanke oli päättymäisillään, F1-sarjan hallintoelimiltä tuli tieto että F1-autojen moottoreiden iskutilavuutta tultaisiin supistamaan kaudelle 1961 40%. Tämä oli ikävä uutinen, koska nelivetoinen voimansiirtojärjestelmä aiheutti autolle tuntuvan painonlisäyksen kilpailijoihinsa verrattuna. Tästä huolimatta tiimi jatkoi työskentelyä ja istutti P99:n voimanlähteeksi Coventry Climaxin 1,5-litraisen, nelisylinterisen rivimoottorin. Moottori asennettiin kallistettuun asentoon, jotta sen sivulle saatiin tilaa etukardaanille. Myös kuljettaja istui sivussa keskilinjasta, vaihteiston hännän ja takakardaanin sijaitessa kuljettajan vasemmalla puolella.


title: Ferguson P99

text: Ensimmäinen Ferguson P99:llä ajettu kilpailu oli 8.7.1961 ajettu "British Empire Trophy", jossa autolla kilpailleen Rob Walker Racing Teamin kuljettajana toimi Jack Fairman. P99:n osalta kisa keskeytyi kuitenkin alkuunsa Fairmanin kolaroitua 2. kierroksella. Fairmanin seuraava koitos oli 15. heinäkuuta Aintreen moottoriradalla ajettu vuoden 1961 Britannian Grand Prix. Fairman joutui kuitenkin luovuttamaan ajokkinsa Walker-tallin Stirling Mossille, tämän Lotus 18:n rikkouduttua. Auto liputettiin ulos kisasta 56. kierroksella, syynä tähän oli että Fairman oli varikkokäyntinsä aikana saanut työntöapua moottorin sammuttua.


title: Ferguson P99

text: Ferguson P99 lunasti itselleen paikan historiassa, 23.9. Oulton Parkin moottoriradalla ajetussa, vuoden 1961 International Gold Cupissa, joka oli F1-autoille tarkoitettu, virallisen Gran Prix -sarjan ulkopuolella ajettu kilpailu. Stirling Moss ajoi täällä Ferguson P99:n kilpailun ykkössijalle. Helmikuussa 1963 Ferguson P99, johon oli nyt asennettu 2,5-litrainen Coventry Climax -moottori, kilpaili Graham Hillin ajamana F-ykkösien Australian Grand Prix -osakilpailussa Warwick Farmin moottoriradalla, jossa se sijoittui kuudenneksi, sekä Tasman Series -sarjan Lakesiden osakilpailussa, jossa se sijoittui toiseksi. Viimeinen taival P99:n kisauralla olivat vuosien 1964 – 1966 British Hill Climb Championship -sarjan mäkikilpailut. Peter Westbury voitti Ferguson P99:llä sarjan mestaruuden vuonna 1964.


title: Ferguson P99

text: P99 toimi pohjana myöhemmin kehitetylle "4WD Ferguson P104 Novi" -indy-carille, jolla Bobby Unser ajoi Indy 500 -kilpailussa vuosina 1964 ja 1965, keskeyttäen molemmilla kerroilla.


title: Ferguson P99

text: Vuonna 1997, "MotorSport"-lehden haastattelussa Stirling Moss nimesi P99:n suosikikseen, kaikkien ajamiensa F1-autojen joukosta. Tällainen maininta nousee arvoonsa, kun ottaa huomioon että sen antoi kokenut F1-kuljettaja, joka uransa aikana ajoi mm. Mercedes W196:lla, Maserati 250F:llä, Vanwallilla ja Cooper T51:llä.


title: Karri Hakala

text: Karri Hakala (s. 5. lokakuuta 1996 Keminmaa) on suomalainen maastohiihtäjä. Hakala edustaa Ilmajoen Kisailijoita.


title: Karri Hakala

text: Hakala debytoi maailmancupissa tammikuussa 2016 Planican sprintissä, jossa sijoittui 28:nneksi.


title: Karri Hakala

text: Hakala on edustanut Suomea yksissä nuorten MM-kilpailuissa, vuonna 2015 Almatyssä, jossa hän sijoittui perinteisen sprintissä 28:nneksi.


title: Joensuun skinheadit

text: Joensuun skinheadit (lyhyemmin "Joensuun skinit") ovat Joensuussa liikkuvia ulkomaalaisvastaista skinhead-kulttuuria edustavia noin 15–25-vuotiaita nuoria miehiä. Heitä oli eniten 1990-luvulla. Joensuun skinit ajelivat päänsä kaljuksi ja pukeutuivat pilottitakkiin, jossa oli Suomen lippu. Nämä nousivat etenkin 1990-luvulla lehtien otsikoihin ulkomaalaisiin ja suomalaisiin kohdistamistaan hyökkäyksistä. Monet kaupunkilaiset pelkäsivät skinejä, jotka toivat kaupungille huonon maineen. 1990-luvulla Joensuussa oli arviolta 80–200 skiniä. Suurin osa Joensuun skinien rikoksista oli muita kuin rasistisia. Ulkomaalaisten lisäksi muun muassa antifasistit ja punkkarit olivat skinien väkivallan kohteina. Kun skinien toiminta jatkui ja raaistui, heitä alkoi joutua oikeuteen yhä useammin. Tämä hiljensi 2000-luvun alussa huomattavasti Joensuun skinien väkivaltaa, vaikka ei kokonaan lopettanutkaan sitä.


title: Joensuun skinheadit

text: Joensuun skinit olivat pääosin 13–25-vuotiaita nuoria tai nuoria aikuisia, jotka vastustivat maahanmuuttoa. Heitä oli 150–200. Skinien valkoisen rodun puhtautta puolustanut ydinjoukko oli noin 20–40 hengen kokoinen. Skinit kokoontuivat muun muassa nuorisotalolla. Monet joensuun skinien vanhemmat olivat tunnettuja kaupunkilaisia.


title: Joensuun skinheadit

text: Skinit järjestivät alussa kerhoiltojaan asunnoissa, myöhemmin teollisuuskiinteistöissä. Monesti kokoonnuttiin kaljanjuontiin tai urheilemaan. Natsiskinimusiikki oli tärkeä aatteen leviämiselle.


title: Joensuun skinheadit

text: Skinheadien epäillään pelkästään 1990-luvun loppupuolella tehneen Joensuussa sadoittain rikoksia. Skinien tekemistä tutkituista omaisuusrikoksista kymmenesosa kohdistui ulkomaalaisiin, ja väkivaltarikoksistakin vain viidennes. Pahoinpitelyitä oli kuitenkin enemmän kuin tuomioita eikä rasistista motiivia aina haluttu myöntää. He rikkoivat maahanmuuttajien pizzerioiden ikkunoita. He hyökkäsivät aseistautuneina pakolaisten vastaanottokeskukseen. Eniten rikoksia teki noin kymmenen skinheadin joukko. Muiden kunnioittaman ydinjoukon lisäksi oli ehdokasjäseniä ja mukana kulkijoita.


title: Joensuun skinheadit

text: Skinit käyttivät aseinaan usein veitsiä, putkia ja mailoja. Skinit hyökkäsivät usein, jos joku ärsytti heitä, esimerkiksi huuteli perään.


title: Joensuun skinheadit

text: Skinit saattoivat lyödä, jos kyseltyään jonkun joensuulaisen mielipidettä ulkomaalaisista eivät pitäneet vastauksesta.


title: Joensuun skinheadit

text: Skini saattoi joutua itse väkivallan tai sen uhan kohteeksi.


title: Joensuun skinheadit

text: Joensuussa skinit saivat tappouhkauksia niiltä ihmisiltä, jotka olivat kyllästyneet skinien toimintaan.


title: Joensuun skinheadit

text: Skinit tulivat Etelä-Suomeen 1980-luvun alussa, jolloin hyökkäsivät vietnamilaispakolaisia vastaan. Ensimmäiset pakolaiset ilmestyivät Joensuuhun 1980-luvulla. Joku kirjoitteli jo silloin vietnamilaispakolaisten vastaisia seinäkirjoituksia Joensuussa. Skinheadit tulivat ehkä jo 1980-luvulla, viimeistään 1990-luvulla. Näiden skinien toiminta ei ollut alussa kovin järjestynyttä, koska monet olivat alaikäisiä. 1980- ja 1990-luvun vaihteessa Suomeen alettiin ottaa aiempaa enemmän pakolaisia, mikä aktivoi ensimmäiset hyökkäykset heitä vastaan 1989–1991. Ensi kertaa skinit ja ulkomaalaiset tappelivat jo vuonna 1991, jolloin ensimmäiset somalit saapuivat kaupunkiin. Samaan aikaan Suomi painui lamaan.


title: Joensuun skinheadit

text: Vuoden 1992 tappelut johtivat jo syytetoimiin. Vuonna 1993 ilmestyi rasistisia mielipiteitä koulujen ilmoitustauluille. Samana vuonna Joensuun skinejä oli 20, liike yritti rekisteröityä yhdistysrekisteriin Suomen isänmaallisena Liittona. Vuosina 1993 skinien väkivalta somaleja kohtaan vahvistui, ja sekä skinit että somalit alkoivat aseistautua, mikä pahensi kahinoita. Skinit hyökkäsivät kerran Punaisen Ristin pakolaiskeskukseen. Vuonna 1993 paikalliset lehdet alkoivat kirjoittaa skineistä näkyvästi. Vuonna 1994 monia nuoria pyrki alkuperäisen skinijoukon mukaan. Vuonna 1994 poliisi neuvotteli sopimuksen skinien ja somalien välille, mutta väkivalta jatkui. Vuonna 1994 skinit tunkeutuivat Paiholan pakolaiskeskukseen ammuskelemaan haulikolla. Poliisia arvosteltiin siitä, ettei se kyennyt hillitsemään skinien väkivaltaa. Joensuulle tuli huono maine skinien takia, ja turistit ja ulkomaalaiset alkoivat välttää kaupunkia. Ulkomaalaisilla oli Joensuussa 1990-luvun lopulla noin 2–3-kertainen riski joutua väkivallan kohteeksi kuin suomalaisen.


title: Joensuun skinheadit

text: Tummaihoinen koripalloilija Darryl Parker muutti maasta pois, kun skinheadit yrittivät hakata hänet pesäpallomailoilla 8. lokakuuta 1995. Tapaus nousi kansainväliseen tietoisuuteen.


title: Joensuun skinheadit

text: Suurin osa 1990-luvun lopun skinien tekemästä väkivallasta oli mukaan tulleiden uusien tulokkaiden tekemää.


title: Joensuun skinheadit

text: Poliisi ratsasi 1997 skinien kerhotilan, ja skinit kokoontuivat seuraavana vuonna ammattioppilaitoksen ruokallassa, kunnes se kiellettiin. Näihin aikoihin skiniväkivalta alkoi vähentyä.


title: Joensuun skinheadit

text: Mutta skinit järjestäytyivät nyt tiiviimmin, ja alkoivat hyökkäillä useammin valkoistenkin kimppuun. Skinheadit alkoivat uhkailla poliisejakin. He myös koettivat värvätä liikkeeseensä mukaan uusia jäseniä.


title: Joensuun skinheadit

text: Skinheadien julkisin toiminta Joensuussa päättyi siihen, että poliisi pidätti isossa ratsissa monia skinheadeja. Joensuun skinejä muutti paljon Helsinkiin. Osasta Helsinkiin muuttajista tuli rikollisia muun muassa United Brotherhoodiin.


title: Joensuun skinheadit

text: Mutta skinit pysyivät lehtien osikoissa tämän jälkeenkin.


title: III (Lapinpolthajien albumi)

text: III – ”Jokainen isä toivoo pojastaan miestä, ei hinttiä – jokainen poika toivoo isästään miestä, ei natsia” on hardcore punk -yhtye Lapinpolthajien kolmas studioalbumi, joka julkaistiin 12. kesäkuuta 2015. Kappaleiden aiheet keskittyvät perisuomalaiseen ahdistukseen ja epätoivoon. Samalla albumi ottaa vahvasti kantaa seksuaaliseen tasa-arvoisuuteen. Albumi on yhtyeen ensimmäinen digitaalisessa studiossa äänitetty albumi.


title: III (Lapinpolthajien albumi)

text: Albumin alaotsikko tulee rumpali Jukkelin homoseksuaaliselta tuttavalta, jonka isä oli lausunut hänelle näin.


title: Outo hedelmä

text: Outo hedelmä on Pää Kii -yhtyeen sekä Lapinpolthajien split-albumi, joka julkaistiin 6. heinäkuuta 2013.


title: Voimistelu Euroopan kisoissa 2015

text: Euroopan kisojen 2015 voimistelu pidettiin Bakussa Crystal Hallissa 13. - 14. kesäkuuta 2015. Urheilijoita oli yhteensä 446. Sarjoja oli yhteensä 34. Menestynein maa oli Venäjä, joka voitti yhteensä 30 mitalia, joista 18 oli kultaa.


title: Voimistelu Euroopan kisoissa 2015

text: Ryhmäkilpailussa joukkueessa oli viisi osallistujaa, joista kolme oli naisia.


title: Tiiu Kuik

text: Tiiu Kuik (s. 16. maaliskuuta 1987) on virolainen malli.


title: Tiiu Kuik

text: Kuik oli 13-vuotias, kun Top Models -mallitoimiston Paolo Moglia huomasi hänet ruokamessuilla Tallinnassa. Pian Kuik aloitti mallin työt Japanissa ja Milanossa.


title: Tiiu Kuik

text: Kuik käveli ensimmäisen kerran isossa muotinäytöksessä Milanon muotiviikoilla syksyllä 2002 Jil Sanderin ja Guccin näytöksissä. Hän on ollut muotinäytösmallina muun muassa muotisuunnittelijoille Calvin Klein, Zac Posen, Oscar de la Renta, Christian Dior, Jean Paul Gaultier ja Giorgio Armani. Vuonna 2005 hän teki sopimuksen CoverGirl-meikkibrändin kanssa.


title: Jämijärven valuma-alue

text: Jämijärven valuma-alue (35.54) sijaitsee Pirkanmaalla Ikaalisissa ja Satakunnassa Jämijärvellä ja Kankaanpäässä. Se kuuluu Kokemäenjoen vesistöön (35) ja on Ikaalisten reitin valuma-alueessa (35.5) toisen jakovaiheen neljäs osa-alue, joka laskee Kyrösjärven alueeseen (35.52). Jämijärvi on valuma-alueen pääjärvi ja sen laskujoki on Jyllinjoki, joka laskee Kyrösjärveen. Vedet jatkavat siitä eteenpäin Pappilanjoen kautta Kirkkojärvi-Mahnalanselkään ja sitten Siuronkosken kautta Kuloveteen. Alueen valuma-alue on pinta-alaltaan 398 km² ja sen järvisyys on 3,4%. Valuma-alueen suurimpia järviä ovat Jämijärvi, Valkiajärvi ja Iso Kivijärvi. Valuma-alueella on lähes 20 järveä.


title: Jämijärven valuma-alue

text: Valuma-alueen kolmannen jakovaiheen alueita ovat Jyllinjoen alue (35.541, 41 km²), Jämijärven alue (35.542, 83 km²), Naurisjoen alue (35.543, 47 km²), Kivijoen-Jämijoen valuma-alue (35.544, 73 km²), Koikonojan valuma-alue (35.545, 24 km²), Taulunojan valuma-alue (35.546, 22 km²) ja Palojoen valuma-alue (35.547, 108 km²).


title: Jämijärven valuma-alue

text: Alla olevan esityksen pohjana on käytetty viranomaisille tarkoitettua tietohallintojärjestelmää OIVAa ja Kansalaisen karttapaikkaa.


title: Jämijärven valuma-alue

text: Jämijärven laskujoki Jyllinjoki laskee Kyrösjärveen. Alajuoksulla se virtaa Yläinenlammin vierestä ja Alainenlammin läpi. Joen yläjuoksulla on Jyllin kylässä aivan joen uoman läheisyydessä vielä kolmas järvi Salavanjärvi, jonka laskuoja yhtyy jokeen vasemmalta.


title: Jämijärven valuma-alue

text: Jämijärveen laskevat lyhyet ojat katsotaan kuuluvan Jämijärven alueeseen. Jämijärven eteläpuolella kulkee varsin lähellä Hämeenkangas, joka selvästi patoaa Jämijärven vedet harjun pohjoispuolelle. Hämeenkangas vaikuttaa myös Jyllinjoen kulkuun. Ainoa järvi, joka laskee Jämijärveen etelän puolelta, on suurehko Mertiöjärvi. Etelästä on laskenut siihen toinenkin järvi, mutta tämä Pihnarinlammi on kuivatettu kosteikoksi. Pohjoispuolelta Jämijärven länsialtaan Tervalahteen laskee pieni Tervalampi, jota on myös laskettu hieman. Länsialtaaseen laskee myös Jämijärven keskustassa sijaitseva Loukkulampi, jonka vierestä juoksee Saari- ja Mustakeitaan sekä Alisen- ja Ylisen Teerilampien yhteinen laskuoja. Järven itäaltaaseen laskee lyhyen ojan kautta Ainajärvi.


title: Jämijärven valuma-alue

text: Naurisjoen alueen laskujoki on alajuoksulla nimeltään Naurisjoki, joka laskee Jämijärven Palolahteen. Naurisjokeen yhtyy oikealta, noin neljä kilometriä ennen joen suuta, Taulunoja, joka on Taulunojan valuma-alueen laskuoja. Yhtymäkohdan yläpuolella Naurisjokea riittää vielä 17 kilometriä. Alueen ylärajalla jokeen yhtyy Kivijoki-Jämijoki valuma-alueen lasku-uoma, jota kutsutaan sekä Kivijoeksi että Jämijoeksi. Naurisjoen alueella ei ole järviä.


title: Jämijärven valuma-alue

text: Joki toimii Nauriskylän seudulla myös Kankaanpään ja Jämijärven rajajokena.


title: Jämijärven valuma-alue

text: Valuma-alueen laskujoki on nimeltään Kivijoki tai toiselta nimeltään Jämijoki. Valuma-alueen alarajalle yhtyy pääuomaan Pohjankankaalta virtaava suo-oja, jonka päässä sijaitsee Suonreittenkeidas ja Korvajärvi. Pääuoma on 18 kilometriä pitkä ja sen lähdejärvenä toimii Iso Kivijärvi. Joen valuma-alue on suuri ja koostuu pääasiassa laajoista suoalueista. Soita on otettu turvetuotantoon ja esimerkiksi Honkakeitaalla on laaja tuotantoalue, jonka kainalossa sijaitsee Röömi niminen lampi.


title: Jämijärven valuma-alue

text: Jämijärven länsipäässä olevaan Sauvalahteen laskee Koikonoja, joka tuo vettä lähinnä Jämijärven lounaispuolella olevilta Hämeenkankaan mutkan rinnesoilta. Valuma-alueella ei ole järviä.


title: Jämijärven valuma-alue

text: Taulunoja yhtyy Naurisjokeen oikealta Taulunkylän kohdalla. Oja on 3,7 kilometriä pitkä ja se on Valkiajärven laskuoja. Valkiajärvi sijaitsee Niinisalon varuskunnan itäpuolella. Samalla valuma-alueella, noin 2,5 kilometriä Valkiajärvestä pohjoiseen, sijaitsee Likolampi, joka on jääkaudella harjuun jäänyt suppa.


title: Jämijärven valuma-alue

text: Palojoen valuma-alueen laskujoki on Palojoki, joka laskee Jämijärven Palolahteen Naurisjoen suun viereen. Jos ajatellaan Palolammin olevan joen lähdejärvi, tulee laskujoesta 20 kilometriä pitkä. Joen latvaa kutsutaan Kahilanluomaksi ja ojan alajuoksulle yhtyy oikealta Ojanperänluoma, joka tuo vesiä Jämiänkeitaan suurilta soilta. Palojoen alajuoksulla siihen yhtyy Korvenkylässä vasemmalta Tyykköönoja, jonka latvaosaa kutsutaan myös Myllyojaksi. Se on Tyykköönjärven laskuoja.


title: Pesäpallon suomensarja 1973

text: Pesäpallon suomensarja pelattiin 29. kerran kaudella 1973. Sarja pelattiin kolmessa lohkossa kaksinkertaisena sarjana. Lohkovoittajat Jyväskylän Kiri, Vimpelin Veto ja Loimaan Palloilijat nousivat suoraan mestaruussarjaan kaudeksi 1974. Lohkojen kaksi heikointa putosi maakuntasarjaan.


title: Pesäpallon suomensarja 1973

text: Itälohkossa voiton vei Jyväskylän Kiri puhtaalla pelillä.


title: Pesäpallon suomensarja 1973

text: Herttoniemen Urheilijat palasi seuraavalle kaudelle PuMu 2:n paikalle.


title: Pesäpallon suomensarja 1973

text: Vimpelin Veto nousi länsilohkosta voitettuaan Jyväskylässä 9. syyskuuta käydyssä uusintaottelussa Nurmon Jymyn 4–3.


title: Pesäpallon naisten Mestaruussarjan kausi 1983

text: Pesäpallon naisten Mestaruussarja kaudella 1983 pelattiin kymmenen joukkueen kaksinkertainen sarja, jonka perusteella määräytyivät lopulliset sijoitukset.


text: Oulu ja Riihimäki putosivat. Sarjaan nousivat Nurmon Jymy ja Imatran Pallo-Veikot.


text: Hyvinkään Tahko: Kaija Väisänen, Merja Laine, Pirjo Ahokas, Sanna Vuorinen, Paula Wirtanen, Leena Sarkola, Kirsti Kästämä, Jaana Majuri, Helinä Mörä, Päivi Karivirta, Marja Simola, Valmentaja ja pelinjohtaja Ari Skyttä.


title: Mercedes-Benz E-sarja (W213)

text: Mercedes-Benz W213 on Mercedes-Benz E-sarjan seitsemännen sukupolven malli, jota on valmistettu vuodesta 2016 lähtien. Se korvasi edeltäneen W212-mallin.


title: Mercedes-Benz E-sarja (W213)

text:
Mercedes-Benz W213 esiteltiin Detroitin autonäyttelyssä tammikuussa 2016. Edeltäjäänsä verrattuna auton kokonaispituus kasvoi 43 millimetriä ja akseliväli 65 millimetriä. Muotoiluun on otettu vaikutteita suuremmasta S-sarjasta. Ensimmäiset mallivaihtoehdot ovat E 200 (185 hv), E 220 d (195 hv) ja pistokehybridi E 350 e (279 hv), jossa kaksilitraisen bensiinimoottorin apuna on sähkömoottori.
Mercedes-Benz W213 sai vuoden 2016 Euro NCAP -kolaritestistä täyden viiden tähden tuloksen.


title: Mercedes-Benz E-sarja (W213)

text: Pariisin autonäyttelyssä syyskuussa 2016 esiteltiin Mercedes-Benz E All-Terrain, joka on farmarimallin maasturimaisempi versio. Sen maavara on 29 millimetriä tavallista farmaria korkeampi. All-Terrain kilpailee Audi A6 Allroadin ja Volvo V90 Cross Countryn kanssa.


title: Mercedes-Benz E-sarja (W213)

text: Detroitin autonäyttelyssä tammikuussa 2017 esiteltiin E-sarjan kaksiovinen coupé-malli, jonka on tarkoitus tulla markkinoille samana kesänä. Muotoilultaan malli on hyvin samankaltainen kuin pienempi C-sarjan coupé.


title: Mercedes-Benz E-sarja (W213)

text: Kangaskattoinen E-sarjan Cabriolet esiteltiin keväällä 2017 Geneven autonäyttelyssä.


title: Dolma

text:
Dolma (osmaninturkin طولمه "dolma", ”täytetty”) on Lähi-idän ja naapurialueiden Kreikan ja muun Balkanin, Kaukasuksen, Venäjän ja Keski-Aasian ruokakulttuuriin kuuluva joukko täytettyjä kasvisruokia. Yleisiä kasviksia ovat tomaatti, paprika, sipuli, kesäkurpitsa, munakoiso ja valkosipuli. Täyte voi sisältää tai olla sisältämättä lihaa. Lihadolmat tarjotaan yleensä lämpimänä ja kasvisdolmat kylmänä alkupalana ("meze").
Viininlehti- tai kaalikääryleitä kutsutaan myös nimellä dolma tai "yaprak dolma" (”lehtidolma”). Kreikkalaisesta keittiöstä viininlehtikääryleet tunnetaan nimellä "dolmades" (, monikko) eli "dolmadakia" (ντολμαδάκια, "ntolmadákia", monikon diminutiivi). Niiden täytteenä on riisiä ja yrttejä. Täytetyt vihannekset kuuluvat myös italialaiseen keittiöön, missä niitä kutsutaan nimellä "ripieni" ("täytetty").


title: Oikari

text: Oikari on valtatie 13:n varrella Kyyjärvellä lähellä Karstulan rajaa sijaitseva kylä.


title: Oikari

text: Oikarin maasto on mäkistä ja viljavat pellot laskevat kylää halkovaan Oikarinjokeen. Asutus on jakautunut molemmin puolin jokea. Vuonna 1989 tehdyn rakennusinventoinnin mukaan Oikarin kylän raitti on maakunnallisesti merkittävä, sillä uudisrakentaminen on onnistuneesti sovitettu jo olemassaolevaan talonpoikaiseen rakennuskantaan.


title: Oikari

text: Vuonna 2006 Oikari valittiin Kyyjärven vuoden kauneimmaksi kyläksi. Kyyjärveläinen betonielementtitehdas Betset käyttää tuotteidensa valmistuksessa Oikarinharjun soraa.


title: Kalmankoura

text: Kalmankoura () on vuonna 1965 valmistunut SciFi-trilleri, joka perustuu Alistair MacLeanin salanimellä Ian Stuart kirjoittamaan samannimiseen romaaniin. Elokuvakäsikirjoituksesta vastasi myös kirjailijana tunnettu James Clavell ("mm. Shōgun") ja ohjauksesta John Sturges, joka myös toimi elokuvan tuottajana.


title: Kalmankoura

text: Biologisten aseiden laboratoriossa on tapahtunut onnettomuus. Ensimmäinen teoria tapahtuneesta on, että jokin taudinaiheuttaja on päässyt vahingossa vapaaksi ja tappanut useita tiedemiehiä. Suurempaa pelkoa aiheuttaa epäilys siitä, että paljon vaarallisempi, Kalmankouraksi nimetty taudinaiheuttaja, olisi varastettu. Jos Kalmankoura pääsisi vapaaksi, se voisi tappaa koko ihmiskunnan muutamassa viikossa tai kuukaudessa.


title: John Edward Williams

text:
John Edward Williams (29. elokuuta 1922 Clarksville, Texas, Yhdysvallat – 3. maaliskuuta 1994 Fayetteville, Arkansas, Yhdysvallat) oli yhdysvaltalainen kirjailija. Hänen tunnetuimmat teoksensa ovat "Stoner" ja "Augustus". Jälkimmäisestä hän sai National Book Awardin 1973. Samana vuonna palkittiin myös John Barth.
Williams syntyi Texasissa. Hän reputti yliopisto-opintonsa niiden alkuvaiheessa ja työskenteli sitten vähän aikaa radiossa. Vuonna 1942 hän liittyi Yhdysvaltojen armeijaan ja palveli kaksi ja puoli vuotta kersanttina Intiassa ja Burmassa.


title: John Edward Williams

text: Sodan loputtua Williams aloitti opintonsa uudelleen, Denverissä, Coloradossa. Hän valmistui Denverin yliopistosta vuonna 1950. Opiskeluaikanaan hän julkaisi myös ensimmäiset teoksensa esikoisromaanin "Nothing But the Night" vuonna 1948 ja runokokoelman "The Broken Lanscape Poems" vuonna 1949.


title: John Edward Williams

text: Opintojensa jälkeen Williams työskenteli yliopistoissa englannin kielisen kirjallisuuden opettajana. Ensiksi hän työskenteli lukuvuoden 1954- 1955 Missourin yliopistossa ja vuodesta 1955 alkaen Denverissä, missä opetti erityisesti luovaa kirjoittamista. Vuonna 1960 ilmestyi kansasilaisista uudisraivaajista kertova romaani "Butchers Crossing".


title: John Edward Williams

text: Vuonna 1965 Williams julkaisi sekä Missourin yliopiston englannin professorista kirjoittamansa romaanin "Stoner" että runokoelman "The Necessary Lie". Vuonna 1972 ilmestyi Williamsin viimeinen valmiiksi saama romaani "Augustus". Romaani palkittiin vuonna 1973 National Book Award for Fiction -palkinnolla. Palkinnon Williams joutui tosin jakamaan John Barthin kanssa.


title: John Edward Williams

text: Yliopistovirastaan Williams jäi eläkkeelle vuonna 1985. Hänellä oli tekeillä viides romaani, "The Sleep of Reason", joka ei valmistunut ennen hänen vuonna 1994 tapahtunutta kuolemaansa. Williams kuoli kotonaan, vaimonsa ja lastensa ympäröimänä.


title: John Edward Williams

text:
Williams oli sitä mieltä, että kirjallisuuden on oltava viihdyttävää ja että iloton lukeminen on tyhmää.
Esikoisteoksestaan, "Nothing But The Night", joka ilmestyi vuonna 1948 ja kertoi mielenterveysongelmista kärsivästä keikarista, Williams sanoutui myöhemmin irti. Teoksen ensimmäisen version hän oli kirjoittanut jo palvellessaan armeijassa.


title: John Edward Williams

text: Toinen romaani, "Butcher`s Crossing", joka ilmestyi 1960 käsittelee sitä kovaa hintaa, jonka yhdysvaltalaiset ovat joutuneet maksamaan raivatessaan uutta valtioita ja tavoitellessaan kuuluisaa amerikkalaista unelmaa. Teoksen päähenkilö on bostonilainen nuori mies, Andrews, joka lähtee vuonna 1876 länteen. Villin luonnon keskellä hän päätyy biisonijahtiin, joka osoittautuukin säälimättömäksi teurastamiseksi. Juuri ennen lähtöä jahtiin muuan prostituoitu, jota Andrews himoitsee, mutta viattomuuttaan kieltäytyy, varoittaa että metsästysmatkalla tämä menettää viattomuutensa. Andrews toteaa tämän kesken metsästyksen ja pohtii, mahtaako prostituoitu enää tuntea häntä.


title: John Edward Williams

text: "Stoner" kertoo Missourin yliopiston englannin kielen professorista ja hänen vaatimattomista lähtökohdista alkanutta karikkoista elämäänsä. Lapsena lämpöä ja hyväksyntää vaille jäänyt mies löytää niitä kumpaakin lopulta yliopistomaailmasta. Päähenkilö alistaa omat yksityiset halunsa velvollisuuksille, hänellä onneton avioliitto, mutta hellä ja lämmin suhde tyttäreensä. Lämpöä elämään tulee suhteesta jatko-opiskelijaan, mutta suhde jää lyhyeksi. Stoner yrittää reputtaa suullisessa kokeessa huijaavan tohtoriksi pyrkivän opiskelijan, joka on hänen kilpailijansa suosikki. Kilpailijan onnistuu päästä johtajaksi ja hän yrittää kaikin keinon tehdä Stonerin elämästä ikävää tämän viimeisinä virkavuosina. Teos huokuu hienoa psykologiaa ja etiikan kompleksisuutta.


title: John Edward Williams

text: Teoksessaan "Augustus" Williams porautuu ihmiseen, joka eli juhlavan ulkokuoren takana. Kirjailija yrittää nähdä sellaisen miehen sisimpään, joka oli oman aikansa ihmisille arvoitus. Rooman ensimmäisen keisarin oli kehitettävä itselleen monta erilaista persoonaa, jotta olisi pysynyt ensiksi elossa hengenvaarallisessa valtapelissä ja myöhemmin vallassa. Teoksen yllätys on se, että yksinvaltias ei ole lopultakaan lainkaan erilaisempi kuin hänen muutkaan ihmisiin ja maailmaan pettyneet idealistinsa. Williams kertoo tarinansa käyttäen kirjeromaanin keinoja. Teos koostuu päiväkirjaotteista, kirjeistä, senaatin määräyksistä ja yksityishenkilöiden muistiinpanoista. Teos on kompleksinen, subjektiivinen ja impressionistinen. Williams ei halunnut teosta kirjoittaessaan päivittää tapahtumia ja verrata niitä kirjoitushetkeen, vaan hän pyrki eläytymään tunnetuksi henkilöksi. Ystävälleen hän totesi, että hän ei halua kertoa Henry Kissingeristä toogassa.


title: John Edward Williams

text: Williams käsittelee teoksissaan yksilön ja instituutioiden välistä ristiriitaa. Toisena teemana hänen teoksissaan on elämä jota joudumme elämään. Elämä on Williamisin luonnehdintojen mukaan odottamaton seuraus meidän ja maailman välisestä kitkasta, oli luonteemme sitten millainen tahansa. Maailmana voi olla yliopisto, villi länsi tai Rooman valtataistelut. Tämä näkyy teoksessa Augustus eräässä yksityiskohdassa. Kun Octaviusta poikana opettaneelta mieheltä kysytään, millainen mies nuori johtaja on, vastaa opettaja: "Hän ei ole kummempi mies kuin muutkaan."


title: Tabbouleh

text: Tabbouleh tai tabouleh ( "tabūlah") on libanonilainen ja arabialainen kasvisruoka, joka valmistetaan tomaateista, hienoksi pilkotusta persiljasta, mintusta, bulgurista ja sipulista ja maustetaan oliiviöljyllä, sitruunamehulla ja suolalla. Taboulehista tehdään joskus myös runsaampia versioita, jotka sisältävät esimerkiksi kurkkua ja/tai kikherneitä.


title: Tabbouleh

text: Tabboulehia tarjotaan usein "meze"-alkupalana arabimaailmassa.


title: Poe Dameron

text: Poe Dameron on kuvitteellinen henkilö "Tähtien sota" -elokuvasarjassa. Hahmo esiintyi ensi kertaa vuonna 2015 elokuvassa "", jossa häntä esittää Oscar Isaac. Poe on Vastarinnan riveissä palveleva X-siipihävittäjän lentäjä, joka tahattomasti tuo entisen iskusotilas Finnin sekä Jakkulla asuvan romunkerääjä Reyn osaksi taistelua Ensimmäistä ritarikuntaa vastaan.


title: Poe Dameron

text: Elokuvassa "" Poe Dameron palvelee lentäjänä kenraali Leia Organan alaisuudessa, apunaan astromekaanikkodroidi BB-8. Leia lähettää hänet aavikkoplaneetta Jakkulle noutamaan Lor San Tekkalta puuttuvan osan kartasta, joka johtaa Leian kaksoisveljen, Luke Skywalkerin, olinpaikkaan. Mutta heti kun Poe on saanut kartan, Ensimmäinen ritarikunta hyökkää ja vangitsee hänet. Poe oli kuitenkin piilottanut kartan BB-8:n sisään, joka pakenee aavikolle Kylo Renin kiduttaessa Poeta kartan olinpaikan selvittämiseksi. Kapinoiva iskusotilas FN-2187, jota Poe kutsuu nimellä ”Finn”, auttaa hänet pakoon ja he pakenevat TIE-hävittäjällä. He tekevät pakkolaskun Jakkulle; Finn poistuu hävittäjän sisältä ja olettaa Poen kuolleen, sillä hävittäjän jäänteet uppoavat hiekkaan. Poe oli kuitenkin heittäytynyt ulos aluksesta ja johti myöhemmin X-siipihävittäjien lentuetta taistelussa Ensimmäistä ritarikuntaa vastaan planeetta Takodanalla. Myöhemmin hän johtaa lentueen myös taisteluun Ensimmäisen ritarikunnan Tähdentappajatukikohtaan ja henkilökohtaisesti aiheuttaa ketjureaktion, joka johtaa planeettoja tuhoavan superaseen tuhoon.


title: Poe Dameron

text: Elokuvassa "" Poe Dameron on muun Vastarinnan jäsenten ohella evakuoitumassa D’Qarin tukikohdasta juuri kun Ensimmäinen ritarikunta hyökkää. Kesken evakuoinnin, Poe päättää vastoin Leian käskyjä johtaa laivueen MG-100 StarFortress SF-17 -pommittajia tuhoamaan "Mandator IV" -luokan tähtitaistelulaiva "Fulminatrixin". Vaikka taistelulaiva saadaan tuhottua, kaikki pommittajat tuhoutuvat hyökkäyksessä ja niiden miehistöt kuolevat. Rangaistuksena Leia laentaa Poen komentajasta kapteeniksi. Myöhemmin ritarikunta hyökkää Vastarinnan laivaston kimppuun ja melkein kaikki sen johtajista, Leiaa lukuun ottamatta, saavat surmansa. Leia on kuitenkin tajuton ja vara-amiraali Amilyn Holdo toimii hänen sijaisenaan. Poe päättää Finnin ja mekaanikko Rose Ticon avustuksella hankkiutua eroon yksinvaltias Snoken omalla tähtitaistelulaiva "Supremacylla" sijaitsevasta jäljityslaitteesta ja pitää suunnitelmansa salassa Holdolta. Kun Holdo päättää evakuoida komentoalus "Raddusin", Poe päättää nousta kapinaan. Finn, Rose ja BB-8 kuitenkin epäonnistuvat jäljityslaitteen deaktivoimisessa ja Leia pysäyttää Poen kapinoinnin. Poe saa tietää, että Leian ja Holdon suunnitelma oli evakuoida Vastarinnan joukot mineraaliplaneetta Craitille ja lähettää sieltä hätäsignaali heidän liittolaisilleen. Ritarikunta sai Finnin ja Rosen epäonnistumisen myötä tietää evakuoinnista ja Poe johtaa vanhoilla V-4X-D -kiitureilla vastahyökkäystä AT-M6 -kävelijöitä vastaan. Vastarinta on tästä huolimatta alakynnessä, eivätkä liittolaiset uskalla tulla apuun. Luke Skywalkerin pitäessä Voiman kautta lähettämällään kuvajaisella Kylo Renin joukot kiireisenä, Poe opastaa Vastarinnan eloonjääneet tunneleiden kautta Reyn ja Chewbaccan luokse, jotka evakuoivat heidät "Millennium Falconiin".


title: Poe Dameron

text: Oscar Isaac palaa näyttelemään Poe Dameronia "Tähtien sodan" jatko-osatrilogian viimeiseen elokuvaan vuonna 2019.


title: Poe Dameron

text: "Shattered Empire" -sarjakuvan mukaan Poe syntyi kaksi vuotta Yavinin taistelun jälkeen. Hänen molemmat vanhempansa olivat Kapinaliiton jäseniä. Poen äiti oli A-siipilentäjänä toiminut luutnantti Shara Bey ja hänen isänsä kersantti Kes Dameron, joka kuului Endorin taistelussa Han Solon johtamaan iskuryhmään.


title: Poe Dameron

text: Poe Dameron esiintyy myös pelissä "Disney Infinity 3.0", Oscar Isaacin ääninäyttelemänä.


title: Kultaimarre

text: Kultaimarre ("Phlebodium aureum") on kallioimarrekasveihin kuuluva huonekasvina kasvatettava saniainen. Sen suomen- ja latinankieliset nimet ("aureum": kulta[inen]) viittaavat juurakon kullanruskeaan karvaan.


title: Kultaimarre

text: Kasvualustan päällä suikertava karvainen juurakko. Pariliuskaiset lehdet, joiden lehdykät ovat kellertävät tai sinivihreät ja varsi nuorena vihreä, vanhana tumma. Itiöpesäkeryhmät sijaitsevat lehtien alapinnoilla riveinä.


title: Otavan iso Fokus

text: Otavan iso Fokus on vuosina 1971–1975 julkaistu kahdeksanosainen suomalainen tietosanakirja. Esitystapa on tiivis. Aakkostettuja hakusanoja on noin 50 000. Lisäksi on noin 200 laajaa, eri tiedonalojen asiakokonaisuuksia käsittelevää erityisartikkelia. Seitsemännen osan alussa on yli 100-sivuinen Suomi-erityisartikkeli. Kahdeksas osa on taulukko-, kirjallisuusluettelo- ja avainsanasto-osa. Sivunumerointi jatkuu katkotta ensimmäisestä osasta viimeiseen.


title: Otavan iso Fokus

text: Otavan iso Fokus julkaistiin osana Fokus-tietosanakirjastoa, jonka erillisteoksia olivat lääkärikirja "Fokus-ihminen", "Fokus-tekniikka 1–2", "Fokus-urheilu" sekä "Fokus taide 1–2".


title: Filmfare Awards 2015

text: Filmfare Awards 2015 oli 15. tammikuuta 2016 Mumbaissa pidetty tilaisuus, jossa palkittiin vuoden 2015 parhaat hindinkieliset elokuvat. Se oli järjestyksessään 61. Filmfare Awards -tilaisuus.


title: Auktorisointi

text: Auktorisointi on viranomaisen tai muun päättävän tahon antama valtuutus tietyn elinkeinotoiminnan harjoittamiseen, tai vapaaehtoisesti hankittu osoitus tiettyjen edellytysten täyttymisestä toiminnassa.


title: Auktorisointi

text: Sanaa auktorisointi käytetään eri toimialoilla eri merkityksessä, ja samankaltaisista valtuutuksista voidaan käyttää myös termejä "akkreditointi", "lisenssi" tai "lisensiointi". Myös termit "sertifiointi" ja "auditointi" viittaavat valtuutukseen tai sitä edeltävään selvitykseen, täyttääkö ammatinharjoittaja tai organisaatio tietyn valtuutuksen saamiseksi asetetut edellytykset.


title: Auktorisointi

text: Henkilöstöpalveluyritysten liitto auktorisoi jäseninään olevia henkilöstövuokrausyrityksiä. Auktorisoidulta yritykseltä edellytetään muun muassa vuoden toimintahistoriaa, osallistumista koulutukseen, hyväksyttyä testiä sekä sitoutumista lain ja alan sopimusehtojen noudattamiseen.


title: Auktorisointi

text: Suomessa isännöinti on vapaa elinkeino eikä edellytä viranomaislupia tai muitakaan vaatimuksia isännöitsijän osaamiselle tai koulutukselle. Maahan on kuitenkin luotu vapaaehtoinen ISA-auktorisointijärjestelmä, jota ylläpitää Isännöinnin Auktorisointi ISA ry. ISA ry auktorisoi sekä isännöitsijöitä että isännöintiyrityksiä.


title: Auktorisointi

text: Suomessa tilitoimistojen auktorisoinnista vastaa Taloushallintoliitto yhdessä Tili-instituuttisäätiön kanssa. Tilitoimisto voi toimia myös ilman auktorisointia. Auktorisoinnin saamiseksi tilitoimisto käy läpi vähintään kahden vuoden mittaisen seurantajakson. Auktorisointiin liittyy muun muassa kirjanpitäjien ammattitaitoon, tilitoimiston toimintatapoihin, vastuuvakuutuksiin ja tietojärjestelmiin liittyviä vaatimuksia.


title: Auktorisointi

text: Suomessa auktorisointia sovelletaan myös ainakin mainostoimistoihin, vahinkoalan urakoijiin ja ydinvoimalaitoksen tarkastusyrityksiin.


title: Auktorisointi

text: Suomessa yrityksen tilintarkastajaksi on valittava auktorisoitu tilintarkastaja. Auktorisointeja ovat HTM ja KHT. Yhdistyksiin voidaan valita muukin kuin auktorisoitu tilintarkastaja, ja asunto-osakeyhtiöihin voidaan valita tilintarkastajan sijasta toiminnan tarkastajaksi maallikko, kuten yhtiön osakas.


title: Auktorisointi

text: Kiinteistöarvioinnissa on vuodesta 1997 ollut Suomessa käytössä auktorisointimenettely, niin sanottu AKA-koe, jota järjestää Keskuskauppakamari.


title: Auktorisointi

text: Finanssialan Keskusliitto on auktorisoinut APV-tutkinnot Oy:n järjestämään sijoitusneuvojan tutkintoa parantaakseen yleisön luottamusta sijoituspalvelutoimintaa kohtaan varmistamalla, että sijoitusneuvojilla on tehtäviensä hoitamiseksi riittävä tiedot ja ammattitaito.


title: Auktorisointi

text: Patenttiasiamiehen, tavaramerkkiasiamiehen, mallioikeusasiamiehen tai teollisoikeusasiamiehen ammattinimikettä saa Suomessa käyttää vain asianomaisen lain mukaisesti asiamiestutkinnon hyväksytysti suorittanut ja sen perusteella auktorisoinnin patentti- ja rekisterihallituksen teollisoikeusasiamieslautakunnalta saanut henkilö.


title: Auktorisointi

text: Suomessa auktorisointia sovelletaan myös ainakin kääntäjiin (ks. Auktorisoitu kääntäminen), matkailuoppaisiin, seksuaalineuvojiin ja personal trainereihin.


title: Fritz von Uhde

text: Fritz von Uhde (1848–1911) oli saksalainen taidemaalari. Hänen taiteessaan jatkui realistinen suuntaus. Hän oli Max Liebermannin ohella maansa impressionistisen ulkoilmamaalauksen pääedustaja. Hän on tunnettu hengellisaiheisista maalauksistaan, jotka on sovitettu hänen omaan aikaansa.


title: Eivind Bakkene

text: Eivind Bakkene (s. 9. huhtikuuta 1990 Lillehammer) on norjalainen maastohiihtäjä. Bakkene edustaa Øystre Slidre IL -seuraa.


title: Eivind Bakkene

text: Bakkene debytoi maailmancupissa helmikuussa 2011 Drammenin sprintissä sijoittuen sijalle 58. Ensimmäiset pisteensä hän saavutti tammikuussa 2016 Planican vapaan sprintistä ollen 16:s.


title: Kortepohjan koulu

text: Kortepohjan koulu on luokkien 1–6 perusopetusta antava koulu Jyväskylän Kortepohjan Kortesuolla osoitteessa Kartanonkuja 4–6. 12 normaaliluokan lisäksi koulussa on englanninkielistä luokkaa, lievästi kehitysvammaisten opetusryhmä ja Viitaniemen alueen erityisopetuksen pienryhmä.


title: Andreas Myran Steen

text: Andreas Myran Steen (s. 23. joulukuuta 1988 Leksvik) on norjalainen maastohiihtäjä. Steen edustaa Leksvik IL -seuraa.


title: Andreas Myran Steen

text: Steen debytoi maailmancupissa maaliskuussa 2010 Drammenin sprintissä sijoittuen 35:nneksi. Avauspisteensä hän saavutti vuoden 2011 helmikuussa samasta kilpailusta ollen 21:s. Steenin paras maailmancup-sijoitus on 17. tila tammikuulta 2016 Planican vapaan sprintistä.


title: Jyllinjoki

text: Jyllinjoki on 15 kilometriä pitkä joki Satakunnan Jämijärvellä ja Pirkanmaan Ikaalisissa. Se kuuluu Kokemäenjoen vesistön Ikaalisten reitin valuma-alueeseen, missä se on Jämijärven valuma-alueen keskusjärven, Jämijärven, ja Kyrösjärven yhdistävä laskujoki. Jyllinjoen luusuan kautta virtaa pinta-alaltaan 350 km² suuruisen valuma-alueen sadevedet ja joen suussa valuma-alue on kasvanut noin 390 km² suuruiseksi. Joki virtaa mutkitellen ja se laskee monien koskien läpi. Matkalla se ohittaa Jyllin kylän ja se laskee Kyrösjärveen Vatulan kylässä.


title: Jyllinjoki

text: Jyllinjoen luusua sijaitsee Jämijärven itäpäässä Tervaselän lahdessa olevassa Teevalansalmessa. Uoman kulku on aluksi melko suoraviivaista ja kun sen viiden kilometrin päässä ohittaa Jyllin kylän, on se mutkitellut vasta muutaman kerran. Tällä osuudella Jämijärven ja Ikaalisten välinen raja seuraa joen uomaa 850 metrin matkalla. Jyllissä sijaitsee ensimmäinen koski, joka on Jyllinkoski. Kun Jämijärven vedenpinnan korkeus on 100,9 metriä merenpinnan yläpuolella (mpy) ja Jyllinkosken partaalla sen pinta on keskimäärin 99,5 metriä mpy, on pudotusta ollut vasta 1,4 metriä. Jyllinkoski putoaa sitten 4,9 metriä 100 metrin matkalla, mikä tekee siitä vaikuttavan näköisen. Puoli kilometriä alempana sijaitsee Kalliokoski, jonka suvannossa on kolme saarta. Puolitoista kilometriä tätä alempana sijaitsee kahden lyhyen kosken osuudet. Alempaa koskea kutsutaan Nurmikoskeksi, jonka suvannossa on suuri saari. Koskien yläpuolella on vedenpinnan korkeus 92,8 metriä mpy. Tällä osuudella, joka alkaa Jyllinkosken alta, joki putoaa vajaa kaksi metriä. Joen alajuoksulla ennen Yläinenlammia, sijaitsevat ensin 150 metriä pitkä Lanttumaankoski ja sen alla saman mittainen Suninkoski. Suninkosken niskassa on patorakennelma ja kosken alapäässä on isohko saari. Yläinenlammi on Sunikoskesta 600 metriä alavirtaan ja sitä seuraa nopeasti Alainenlammi, jonka läpi joki virtaa. Tämä alla sijaitsee viimeinen Jyllinjoen osuus Särkikoski, joka on yli 100 metriä pitkä. Joki putoaa tällä osuudella vajaa kolme metriä ja koko matkallansa yhteensä 18 metriä. Joen laskukohta on Vatulan kylässä sijaitsevassa, Emonpohjasta länteen työntyvässä, suvannossa. Emonpohja ja sen takana aukeava Kelminselkä ovat Kyrösjärven lähes erilleen kuroutuneet lahdet Ikaalisten keskustan länsipuolella.


title: Jyllinjoki

text: Joki on melottavissa lähes koko matkaltansa lukuun ottamatta Jyllinkoskea, jossa kulkuväline on kannettava kosken ohitse. Sen sijaan Kalliokoski, Nurmikoski, Lanttukoski, Sunikoski ja Särkikoski ovat kokeneiden melojien laskettavissa, kunhan he noudattavat suurta varovaisuutta. Sunikosken niskalla olevan padon voi taitava meloja laskea, vaikka pudotusta on metrin verran.


title: Jyllinjoki

text: Vuonna 2005 haettiin lupa rakentaa joen luusuan läheisyyteen pohjapato, jolla nostettaisiin Jämijärven alivedenkorkeuksia. Alivedenkorkeuden nostaminen lisää järven vesimäärää etenkin kesäkuukausina, jolloin järven happi- ja raninnetilanne kohentuisi ja asukkaiden virkistysmahdollisuudet paranisivat. Pohjapato vaikeuttaa veneilyä mutta ei melontaa.


title: Jyllinjoki

text: Joen alue käsittää ne maa- ja vesialueet, jossa sadevesi virtaa maanpinnalla ja ojissa niin, että se päätyy lopulta joen uomaan. Tähän alueeseen ei lasketa Jämijärven ja sen yläpuolisten vesistöjen alueita. Jyllinjoen alueen pinta-ala on tämän mukaan 41 km².


title: Jyllinjoki

text: Joen kulkua ohjaa lounainen harjujakso, jota kutsutaan Hämeenkankaaksi. Sen rinteet viettävät koilliseen ja työntävät juoksevan veden kauaksi itsestään. Jyllin kylän kohdalla harjusta työntyy harjukieleke Koivistonharju, jonka kärkeä joki on päässyt hieman kuluttamaan. Joen alajuoksulla kohoaa Tampinkangas ja Vatulanharju, joka kääntää joen suunnan itään. Sama harjujakso reunustaa Kelminselkää, johon Jyllinjoki laskee.


title: Jyllinjoki

text: Harju tekee joen alueesta hieman pienemmän ja ainakin eteläiset ojat ovat lyhyitä. Pohjoisesta siihen yhtyvät suo-oja, joiden lähteet sijaitsevat hieman kauempana soiden reunoilla. Poikkeus säännöstä on Salavanjärvi, joka laskee Jyllinjokeen pari kilometriä Jyllin kylää ylempänä. Joessa on muutama pieni suvanto joen koskissa, mutta vasta Yläinenlammi ja Alainenlammi muodostavat järvimäisiä laajennuksia.


title: Jyllinjoki

text: Joella on ollut puhekielessä lähihistoriansa aikana muitakin nimiä. Sitä on kutsuttu viranomaiskirjeissä myös Salavanjoeksi ja Jämijärvenjoeksi.


title: Jyllinjoki

text: Jokien kosket valjastettiin varhain vesimyllyjen voimanlähteeksi, mutta niiden rakentamisesta ei ole säilynyt asiakirjoja. Monissa koskissa kalstettiin ja joen rannoilla viljeltiin maata. Siksi riidat myllynomistajien ja muun väestön välillä olivat yleisiä. Tässä on lueteltu vain Jyllinjoessa olleiden kohteiden viranomaismainintoja. Jyllinkoskeen halusi myllynomistaja K.G. Salava rakentaa myllyn vuonna 1913. Saman kosken toinen mylly on voinut olla niin sanottu Salavan mylly, josta on järjestetty esimerkiksi katselmus vuonna 1895 ja jonka toimintaan haettiin muutos vuonna 1898. Jyllinkoskeen mahtui vielä saha, sillä K.G. Salava haki vuonna 1913 myös sellaisen perustamiseen. Idea sellaiselle on ilmeisesti peräisin myllynomistajalta K.W. Hakalalta, joka aikoi rakentaa sellaisen vuonna 1900, mutta ilmeisesti perui aikeensa.


title: Jyllinjoki

text: Vuonna 1836 hakivat kumppanit Björkmannin nimissä lupaa rakentaa sahan Kainukoskeen eli Pitkäkoskeen. Tähän koskeen haki Eino Suni vuonna 1918 lupaa perustaa sähkölaitoksen. Myös Särkikoski oli valjastettu koski. Torppari Gustav Thomesson Stengård haki vuonna 1846 lupaa saada hävittää Särkikoskessa ollut mylly. Toinen hävittämishakemus on vuodelta 1876, jolloin Desire Holmberg haki lupaa Särkikosken myllyn hävittämiseksi. Vuonna 1875 haki värjärimestari Karl Strömgren lupaa myllyn rakentamiseen. Päätös asiaan saatiin vuonna 1879.


title: Ema Klinec

text: Ema Klinec (s. 2. heinäkuuta 1998 Kranj) on slovenialainen mäkihyppääjä. Seuratasolla hän edustaa SSK Alpina Ziriä.


title: Ema Klinec

text: Klinec debytoi Continental Cupissa vuonna 2011, ja on saavuttanut siellä neljä osakilpailuvoittoa. Lisäksi hän on voittanut kaksi kesä-GP -sarjan osakilpailua. Maailmancupissa hän debytoi Lillehammerissa joulukuussa 2013. Ensimmäisen palkintosijansa hän saavutti Sapporossa 16. tammikuuta 2016 sijoituttuaan toiseksi. Myöhemmin samalla kaudella hän oli kolmas sekä Zaōssa että Oberstdorfissa. Maailmancupin kokonaiskilpailussa hän oli kaudella 2015–2016 yhdeksäs. Kaudella 2016–2017 hän oli toinen Oberstdorfissa ja kolmas Pyeongchangissa. Maailmancupin kokonaiskilpailussa hän sijoittui seitsemänneksi. Kaudella 2018–2019 hän oli Lillehammerissa ja Prémanonissa kolmas.


title: Ema Klinec

text: Aikuisten arvokisadebyyttinsä Klinec teki Lahden MM-kilpailuissa 2017, joissa hän oli normaalimäen kilpailussa viides. Pyeongchangin olympialaisissa 2018 hän sijoittui 14:nneksi. Nuorten MM-kilpailuissa hän on saavuttanut henkilökohtaisessa kilpailussa hopeaa 2017 ja 2018. Naisjunioreiden joukkuekilpailussa hän oli mukana Slovenian joukkueessa voittamassa kultaa vuosina 2013 ja 2018, hopeaa 2017 sekä pronssia vuonna 2012. Sekajoukkuemäessä hän voitti kultaa 2016 ja 2017. Hän voitti henkilökohtaisen kilpailun ja sekajoukkuemäen nuorten talviolympialaisissa 2016.


title: Soilu

text: Soilu on Koillis-Pohjan Sähkö Oy:n rakennuttama voimalaitos Kuusamossa Soilujoessa Iijoen vesistössä. Voimala valmistui 1960. Sen putous on 28 metriä ja teho 1,8 MW. Sen omistaa Koskienergia Oy.


title: Beta Pictoris b

text: Beta Pictoris b on eksoplaneetta, joka löydettiin 18. marraskuuta 2008 suoran kuvaamisen menetelmällä. Se kiertää A-tyypin pääsarjan tähteä Beta Pictoris noin 63 valovuoden päässä Maasta, Maalarin tähdistön suunnalla.


title: Beta Pictoris b

text: Planeetta kiertää emotähteään 9,2 AU:n etäisyydellä, ja sen kiertoaika on noin 21,6 vuotta. Planeetan massa vastaa noin 7 Jupiterin massaa. Planeetta on todennäköisesti kaasujättiläinen. Se on nuori, noin 20 miljoonan vuoden ikäinen planeetta.


title: Beta Pictoris b

text: Vuonna 2014 Beta Pictoris b:stä tuli ensimmäinen eksoplaneetta, jonka vuorokauden pituus oli määritetty. Pituudeksi määritettiin vain 8 tuntia, mikä on huomattavasti vähemmän kuin yhdelläkään aurinkokunnan planeetoista. Tuloksen mukaan planeetta pyörii päiväntasaajallaan 100 000 kilometrin tuntinopeudella.


title: Anette Stai

text: Anette Stai (s. 1961) on norjalainen entinen malli.


title: Anette Stai

text: Anette Stain vanhemmat, jotka itsekin olivat tehneet mallin töitä, kehottivat häntä kokeilemaan alaa, jotta hän voisi pudottaa painoa ja kohottaa itsetuntoaan. Stai meni mallikouluun, ja vuoden 1980 syksyllä hän voitti Ford-mallitoimiston Supermodel of the World -kilpailun (tuolloin kilpailun nimi oli Face of the ’80s). Hän oli kilpailun ensimmäinen voittaja.


title: Anette Stai

text: Stai teki muutaman vuoden paljon töitä, mutta väsyi alaan ja päätti lopettaa mallin työt. Hän on sittemmin tehnyt töitä muotitoimittajana ja valokuvaajana, sekä kirjoittanut kirjoja.


title: Anette Stai

text: Stai on naimisissa, ja hänellä on kaksi poikaa ja kaksi poikapuolta.


title: 2,5-dinitrotolueeni

text: 2,5-Dinitrotolueeni (CHNO) on nitrattu aromaattinen yhdiste. Sitä käytetään orgaanisessa synteesissä räjähteitä ja väriaineita valmistettaessa. 2,5-Dinitrotolueenin kanssa isomeerisia yhdisteitä ovat 2,3-, 2,4-, 2,6-, 3,4- ja 3,5-dinitrotolueenit.


title: 2,5-dinitrotolueeni

text: Huoneenlämpötilassa 2,5-dinitrotolueeni on keltaisia tai oransseja kiteitä. Yhdiste liukenee erittäin niukasti veteen ja paremmin hiilidisulfidiin ja useisiin orgaanisiin liuottimiin kuten etanoliin ja bentseeniin. 2,5-Dinitrtotolueeni ärsyttää hengitysteitä ja ihoa. Yhdisteen nielemisestä voi aiheutua huonovointisuutta, kouristuksia, tajuttomuus ja methemoglobiinin muodostumisesta aiheutuva ihon sinertyminen. Aine voi olla karsinogeeninen.


title: 2,5-dinitrotolueeni

text: 2,5-Dinitrotolueenia voidaan valmistaa nitraamalla tolueenia, o-nitrotolueenia tai m-nitrotolueeniaa. Näissä reaktioissa muodostuu myös muita dinitrotolueeni-isomeereja.


title: 2,5-dinitrotolueeni

text: 2,5-Dinitrotolueenia käytetään räjähteiden ja väriaineiden valmistamiseen. Yhdiste voidaan pelkistää 2,5-tolueenidiamiiniksi.


title: Son of Saul

text: Son of Saul (televisioesityksessä myös Saulin poika) ("Saul fia") on vuonna 2015 ensi-iltansa saanut unkarilainen draamaelokuva, jonka on ohjannut László Nemes. Elokuva sijoittuu Auschwitziin ja seuraa kaasukammioihin työskentelemään pakotettua juutalaismiestä, joka uskoo löytäneensä oman poikansa ruumiin uhrien joukosta.


title: Son of Saul

text: "Son of Saul" sai ensi-iltansa vuoden 2015 Cannesin elokuvajuhlilla, missä se voitti Grand Prix -palkinnon. Elokuva voitti parhaan vieraskielisen elokuvan Oscar-palkinnon vuonna 2016.


title: Son of Saul

text: Vuonna 2016 "Son of Saul" äänestettiin BBC:n kyselyssä alkaneen vuosisadan 40 parhaan elokuvan joukkoon. Vastaajina oli 177 elokuva-asiantuntijaa eri puolilta maailmaa.


title: Ilmari Soisalon-Soininen

text: Kaarlo Osmo Ilmari Soisalon-Soininen (4. kesäkuuta 1917 – 5. lokakuuta 2002) oli suomalainen teologi ja professori. Hän oli Helsingin yliopiston Vanhan testamentin eksegetiikan professori 1967–1984. Hän tutki Septuagintaa.


title: Ilmari Soisalon-Soininen

text: Soisalon-Soininen väitteli 1951 tohtoriksi Helsingin yliopistosta. Hän oli Helsingin yliopiston Vanhan Testamentin eksegetiikan dosentti 1953–1964, vt. professori ja eksegetiikan apulaisprofessori 1964–1966, Vanhan Testamentin eksegetiikan professori 1967–1984


title: Specie Resumption Act

text: Specie Resumption Act oli Yhdysvalloissa 14. tammikuuta 1875 hyväksytty lakiehdotus, jonka myötä Yhdysvallat palasi takaisin kultakantaan. Laki astui voimaan vuoden 1879 alussa.


title: Specie Resumption Act

text: Specie Resumption Act päätti vuosia kestäneen kiistan siitä, pitäisikö Yhdysvaltain dollarin olla sidottu johonkin jalometalliin vai ei (ns. fiat-raha). Vihreäselkäisiä dollareita alettiin painamaan Yhdysvaltain sisällissodan aikaan, kun Unionilla ei ollut varaa maksaa liikkeelle laskemiaan valtionobligaatioita takaisin. Koska vihreäselkäisiä dollareita ei oltu sidottu mihinkään jalometalliin, laski niiden arvo nopeasti niiden nimellisarvon alapuolelle. Tämän takia velkaantuneet yhdysvaltalaiset - joista valtaosa oli kotoisin vanhoista etelävaltioista - halusi pysyä vihreäselkäisissä dollareissa, kun taas velanantajat - jotka olivat pääosin pohjoisvaltiolaisia - halusivat palata takaisin kultakantaan.


title: Delaware (Ohio)

text: Delaware on kaupunki Ohiossa, Yhdysvalloissa. Sen pinta-ala noin 49,39 neliökilometriä. Kaupungin asukasluku oli vuonna 2014 noin 38 000.


title: Muotitalo Ra-Ke

text: Muotitalo Ra-Ke eli Ra-Kel Oy oli Turussa vuodesta 1948 vuoteen 2016 toiminut naisten vaatetusliike. Erityisesti morsius- ja juhlapuvuistaan tunnettu liike joutui lopettamaan toimintansa tammikuussa 2016 lähes 70 vuoden jälkeen postimyynnin aiheuttaman kiristyneen kilpailun ja kohonneiden vuokrakustannusten takia. Yrittäjä Rakel Ruokonen palkittiin lokakuussa 2015 kuusi vuosikymmentä kestäneestä urastaan Suomessa ensi kertaa jaetulla Suomen Yrittäjien timanttiristillä.


title: Muotitalo Ra-Ke

text: Muotitalo Ra-Ken perustivat vuonna 1948 sisarukset Rakel ja Rauha Ruokonen. Alun perin tilausompelimona Martin kaupunginosan Stålarminkadulla toiminut liike laajeni valmisvaateteollisuuden nousun myötä vaatteiden vähittäiskauppaan mutta teki pitkään morsiuspukuja omassa ompelimossa. Ensimmäinen liike avattiin Puutarhakadulle, ja vuodesta 1969 Ra-Ke sijaitsi aivan kaupungin keskustassa, ensin 40 vuotta Kauppiaskatu 9:ssä ja viimeiset vuodet Yliopistonkatu 13:ssa.


title: Muotitalo Ra-Ke

text: Ra-Ken menestyksekkäintä aikaa oli 1970-luvun alku, jolloin pitkät iltapuvut nousivat suosioon, kun mentiin hienoihin turkulaisravintoloihin, kuten Kiltaan ja Itämereen. Sittemmin Ra-Ken pukuja nähtiin Linnan juhlissa ja Miss Suomi -kilpailuissa. Viimeisinä vuosina liikkeen 10 000 tuotteesta valtaosa oli kuitenkin arkivaatteita. Ra-Kessa oli parhaimmillaan 33 työntekijää, joista 11 oli ompelijoita.


title: Muotitalo Ra-Ke

text: Loppuaikoina yrityksen omisti 88-vuotias Rakel Ruokonen ja hänen kaksi niin ikään jo eläkeikäistä tytärtään. Heistä Säde Lindholm valittiin vuonna 2011 Turun yrittäjänaiseksi. Yrityksen nimi oli 18. tammikuuta 2012 saakka Leninkiliike Ra-Kel Oy.


title: Taekwondo Euroopan kisoissa 2015

text: Euroopan kisojen 2015 taekwondo pidettiin Bakussa Crystal Hallissa 13. - 14. kesäkuuta 2015. Sarjoja oli neljä kummallekin sukupuolelle. Urheilijoita osallistui 128. Menestynein maa oli Azerbaidžan, joka voitti yhteensä viisi mitalia, joista kolme oli kultaa.


title: Leo J. Manner

text: Leo J. Manner oli suomalainen kirjailija ja kääntäjä. Hän käytti nimimerkkejä "Aarne Hyyppärä", "Niilo Lehto", "J. (Jorma) Maanpää", "Jussi Mantero", "Memento" ja "Yrjö Tirmu".


title: Leo J. Manner

text:
Nimimerkillä "Aarne Hyyppärä":
Nimimerkillä "Niilo Lehto":
Nimimerkillä "J. Maanpää":
Nimimerkillä "Jussi Mantero":
Nimimerkillä "Memento":


title: Leo J. Manner

text:
Nimellä "Leo J. Manner":
Nimimerkillä "Aarne Hyyppärä":
Nimimerkillä "Niilo Lehto":
Nimimerkillä "J. Maanpää":
Nimimerkillä "Yrjö Tirmu":


title: Mercedes-Benz SL-sarja (W107)

text: Mercedes-Benz W107 on Mercedes-Benz SL-sarjan kolmannen sukupolven malli, jota valmistettiin vuosina 1971–1989. Se korvasi edeltäneen W113-mallin ja seuraajaksi tuli R129.


title: Mercedes-Benz SL-sarja (W107)

text: Mercedes-Benz W107 kehitettiin rinnakkain S-sarjan kanssa, joka tuli markkinoille vuotta myöhemmin. Akselistot otettiin E-sarjasta. Ensimmäisenä esiteltiin avomalli SL ja puoli vuotta myöhemmin tuli myös nelipaikkainen coupé-korinen SLC. Sen akseliväli oli SL:ää 36 millimetriä pidempi.


title: Mercedes-Benz SL-sarja (W107)

text: Ensimmäiset mallit olivat 200-hevosvoimaisella moottorilla varustetut 350 SL ja SLC. Keväällä 1973 tulivat 4,5-litraiset (225 hv) 450-mallit, jotka olivat olleet Yhdysvalloissa jo aiemmin myynnissä. Syksyllä 1974 esiteltiin 280:t, joiden 185-hevosvoimaista moottoria oli käytetty useissa muissa malleissa.


title: Mercedes-Benz SL-sarja (W107)

text: Syksyllä 1977 esiteltiin uudet 5,0-litraiset (240 hv) 450-mallit, joiden kevytmetallista valmistettu moottori oli 43 kiloa aikaisempaa kevyempi. Painoa kevennettiin myös alumiinisilla konepellillä, vanteilla ja takaluukulla.


title: Mercedes-Benz SL-sarja (W107)

text: Alkuvuodesta 1980 SL ja SLC saivat samat moottorit kuin uusi S-sarja. Mallivaihtoehdot olivat 280, 380 ja 500. ABS-jarruja alettiin tarjota lisävarusteina. Ulkoisesti uudet mallit tunnisti etuspoilerista. SLC:n valmistus päättyi vuonna 1981.


title: Mercedes-Benz SL-sarja (W107)

text: SL sai vuonna 1985 jälleen uudet S-sarjasta peräisin olevat moottorit, joiden merkinnät olivat 300, 420 ja 500. Yhdysvalloissa tarjolla oli myös 560 SL. Jousitusgeometriaan ja sisustukseen tehtiin samaan aikaan uudistuksia.


title: Serge Moscovici

text: Serge Moscovici (oik. Srul Herş Moscovici) (14. kesäkuuta 1925 Brăila, Romania – 15. marraskuuta 2014 Pariisi, Ranska) oli romanialaissyntyinen, Ranskassa elänyt sosiaalipsykologi ja yhteiskuntatieteilijä.


title: Serge Moscovici

text: Moscovicin väitöskirja (La psychanalyse, son image, son public) hyväksyttiin Sorbonnen yliopistossa vuonna 1961 ja vuonna 1964 hänet valittiin École Pratique des Hautes Étudesin sosiaalitieteiden osaston johtajaksi (1975 lähtien École des Hautes Études en Sciences Sociales (ÉHÉSS)).


title: Serge Moscovici

text: Moscovicin tutkimuksissa painottuu sosiaalipsykologian yhteiskunnallisuus, jota on pidetty eurooppalaisen sosiaalipsykologian määrittävänä piirteenä erotuksena Yhdysvalloissa tehdylle tutkimukselle. Moscovici oli 1960-luvulta alkaen keskeinen tutkija ns. eurooppalaisen sosiaalipsykologian syntymisessä. Toisaalta hän itse työskenteli useaan otteeseen Yhdysvalloissa. Moscovicia pidetään erityisesti vähemmistöjen vaikutusta ja sosiaalisia representaatioita koskevan tutkimuksen uranuurtajana. Hän kehitti myös joukkopsykologiaa ja ryhmäpolarisaatiota koskevaa tutkimusta.


title: Serge Moscovici

text: Moscovici oli kiinnostunut siitä, mikä saa aikaan muutoksen sosiaalisessa järjestelmässä. Vastoin aiempaa käsitystä hän osoitti, että määrätietoinen ja johdonmukaisesti mielipiteitään esittävä vähemmistö pystyi vaikuttamaan ryhmän päätöksentekoon ja toimintaan. Tutkimukset ovat osoittaneet, että enemmistön ja vähemmistön vaikutus on laadullisesti erilaista.


title: Serge Moscovici

text: Väitöskirjassaan La psychanalyse, son image, son public (1961) Moscovici loi pohjan niin sanotulle sosiaalisten representaatioiden lähestymistavalle. Väitöskirjan innoittajana toimi halu tutkia sosiaalisen tiedon muotoja modernissa yhteiskunnassa. Sosiaalisten representaatioiden käsitteelliset juuret ovat sosiologi Émile Durkheimin kollektiivisten representaatioiden käsitteessä. Durkheimin tutkimissa perinteisissä yhteiskunnissa yhteisön jäsenet jakoivat kollektiivisina representaatioina myyttien, legendojen ja uskonnon kaltaisia käsityksiä. Moscovici keskittyi mielikuviin ja arkikäsityksiin, joita muodostetaan ja ylläpidetään alati muuttuvassa yhteiskunnassa. Hän määrittelee sosiaaliset representaatiot jaetuiksi arkiteorioiksi, jotka ovat arvojen, ideoiden ja käytäntöjen muodostamia. Sosiaalisten representaatioiden funktio on luoda sosiaalinen järjestys, joka mahdollistaa orientoitumisen maailmassa. Lisäksi ne mahdollistavat yhteisön jäsenten keskinäisen kommunikaation luomalla yhteisen koodiston, joka luokittelee ja nimeää sosiaalisen todellisuuden elementit. Sosiaalisten representaatioiden tutkimus on saanut suosiota Euroopan lisäksi erityisesti Etelä-Amerikassa.


title: Serge Moscovici

text: Ranskalainen poliitikko ja entinen europarlamentin jäsen Pierre Moscovici on Serge Moscovicin poika.Pirttilä-Backman, Anna-Maija & Helkama Klaus (2001). Serge Moscovici: Sosiaaliset representaatiot. Teoksessa Vilma Hänninen, Jukka Partanen & Oili-Helena Ylijoki (toim.) Sosiaalispsykologian suunnannäyttäjiä (ss. 253-274). Vastapaino: Tampere.


title: Alexander Wolz

text: Alexander Wolz (s. 21. tammikuuta 1991 Kempten) on saksalainen maastohiihtäjä. Wolz edustaa TSV Buchenberg -seuraa.


title: Alexander Wolz

text: Wolz debytoi maailmancupissa joulukuussa 2011 Düsseldorfin vapaan hiihtotavan sprintissä sijoittuen sijalle 63. Ensimmäiset pisteensä hän saavutti tammikuussa 2013 Liberecin perinteisen sprintistä ollen 22:s. Wolzin paras maailmancup-sijoitus on 14. tila Davosin perinteisen sprintistä vuoden 2013 helmikuulta.


title: Alexander Wolz

text: Wolz osallistui vuoden 2013 MM-kilpailuihin Val di Fiemmessä ollen sprintin 44:s.


title: Everything Has Changed

text: Everything Has Changed on yhdysvaltalaisen laulaja-lauluntekijä Taylor Swiftin kappale, joka julkaistiin 24. kesäkuuta 2013 kuudentena singlenä Swiftin neljänneltä albumilta "Red". Kappaleella laulaa myös englantilainen laulaja-lauluntekijä Ed Sheeran, joka osallistui kappaleen kirjoittamiseen. ”Everything Has Changed” kertoo henkilöstä, joka haluaa tutustua uuteen rakastajaansa paremmin.


title: Everything Has Changed

text: ”Everything Has Changed” vuosi internettiin jo 18. lokakuuta 2012, muutamaa päivää ennen "Red" albumin julkaisua. Kappale julkaistiin myöhemmin singlenä 24. kesäkuuta 2013. Swift kertoi "Metron" haastattelussa kirjoittaneensa kappaleen Sheeranin kanssa omalla takapihallaan. ”Everything Has Changed” on tyyliltään balladi ja se nousi Billboard Hot 100 -listan sijalle 32.


title: Everything Has Changed

text: Kappale sai laimean vastaanoton kriitikoilta. "Billboard" kritisoi itse sävellystä, mutta kehui Sheeranin herkkiä lauluosuuksia. "Digital Spyn" Robert Copsey kirjoitti, että kappale itsessään on jo kuultu, mutta Swift ja Sheeran jättävät yhdessä kuuntelijalle harvinaisemman lämmön tunteen.


title: Everything Has Changed

text: Kappaleen musiikkivideo kuvattiin Los Angelesissa ja San Antoniossa sekä julkaistiin YouTubessa 6. kesäkuuta 2013. Videossa Swift ja Sheeran ovat ala-asteikäisiä koulukavereita, jotka viettävät ikimuistoisia hetkiä yhdessä. "Billboard" kutsui sitä mahdottoman suloiseksi musiikkivideoksi.


title: Malininperä

text: Malininperä myös Malininkangas on asuinalue ja toimintakeskus Simojoen pohjoisrannalla Simon kunnassa. Alue koostuu pääasiassa Malininkankaan toimintakeskuksesta, mutta alueelle on kaavoittettu asuinaluetta ja kesämökkitontteja. Vastarannalla sijaitsee Tikkasen asuinalue.


title: Malininperä

text: Malinin toimintakeskus käsittää pääasiassa koko Malinina tunnetun alueen. Toimintakeskus on monipuolinen: kesäisin alueella on 20 kilometriä valaistua lenkkeilyreittiä ja pururata. Malinissa on myös ympärivuotinen frisbeegolf-rata ja leikkipuisto. Talvisin Malininkankaalle nousee 25 kilometriä valaistua latua, jossa on perinteinen- ja luisteluhiihto väylät. Toimintakeskusta ylläpitää Simon kunta.


title: Brooklands

text: Brooklands oli Weybridgen kaupungin lähistöllä, Surreyn kreivikunnassa, Etelä-Englannissa sijainnut moottorirata. Se valmistui vuonna 1907 ja oli maailman ensimmäinen moottoriajoneuvoilla ajettavia kilpailuja varten rakennettu moottorirata. Se oli myös yksi Britannian ensimmäisistä lentokentistä ja vuonna 1918 siitä muodostui merkittävä lentokoneteollisuuden keskittymä. Radalla ajettiin viimeinen moottoriurheilukilpailu vuonna 1939 ja nykyisin se on osa "Brooklands Museum" -tapahtumakeskusta, joka on merkittävä ilmailun ja moottoriurheilun esineistön taltiointipaikka sekä moninaisten harrasteautoiluun ja -moottoripyöräilyyn liittyvien tapahtumien pitopaikka.


title: Brooklands

text: Brooklandsin moottorirata syntyi suurmaanomistaja "Hugh F. Locke Kingin" ajatuksista, ja tämän maailman ensimmäisen, varta vasten autourheilukilpailujen pitopaikaksi rakennetun radan avajaisia vietettiin kesäkuun 17. päivänä vuonna 1907. Vuonna 1903 annetun, autojen tieliikennekäyttöä koskevan lain perusteella, autojen suurin sallittu nopeus yleisillä väylillä oli rajoitettu 20 mailiin tunnissa (32 km/h). Tähän aikaan Ranska oli johtava autojen valmistusmaa ja Locke-King oli, monien muiden autoiluun intohimoisesti suhtautuvien henkilöiden kanssa, huolestunut siitä että brittiläinen autoteollisuus näivettyisi alkusijoilleen, koska sillä ei ollut mahdollisuutta suorittaa ajoneuvojen testausta suurissa nopeuksissa.


title: Brooklands

text: Brooklandsin juhlalliset avajaiset pidettiin 17. kesäkuuta 1907 oli ilmoitettu vastavalmistuneella Brooklandsin moottoriradalla pidettäväksi suuri juhlatapahtuma, Auto- ja hevosurheilukilpailu. Hevosia ei paikalla nähty muutoin kuin ne, joilla osa yleisöstä saapui paikalle, mutta koska tuolloin ei kyseisenlaisen tapahtuman mainonnalle ollut olemassa mitään esikuvia, järjestäjä katsoi että varmimmin paikalle saadaan maksavaa yleisöä laukkakilpailuja mainostamalla. Kuljettajat olivat laukkakilpailujen jockeyden tapaan pukeneet eri väriset ajotakit, jotka helpottivat heidän tunnistamistaan kilparadalla.


title: Brooklands

text: Hugh Locke-Kingin vaimo Ethel sai kunnian johtaa kilpa-autojen paraatin radalle. Kilpakuljettajat malttoivat mielensä vain hetken, kunnes improvisoitu kilpailu pääsi valloilleen. Kuljettajat halusivat testata omansa ja kilpakumppanin auton voimavaroja ja myös Ethel jyristi suurikokoisella Italallaan, voimakkaasti kallistettuja kaarteita hyödyntäen, n. 90 mph:n nopeutta (145 km/h). Moottoriajoneuvojen suurin sallittu huippunopeus yleisillä teillä oli tuolloin 20 mph (32 km/h).


title: Brooklands

text: Ensimmäinen varsinainen autokilpailu, "Brooklands 1st Race Meeting", pidettiin lauantaina heinäkuun kuudentena päivänä vuonna 1907. Yleisöä kilpailu keräsi noin 13 500 henkilöä.


title: Brooklands

text: Radan kokonaispituus oli 5,2 kilometriä (3,25 mailia), josta 3,2 kilometriä oli tasaista, radan leveys oli 30 metriä. "Byfleet Banking" -kaarteen säde oli 472 metriä. 30 astetta kallistettu kaarre nousi tasamaalta kuusi metriä ja sen sisä- ja ulkoreunojen välinen korkeusero oli viisi metriä. Pitkä kaarre päättyi Wey-joen kohdalla "The Fork" -kaarteeseen, jossa rata jakautui: Vasen väylä vei "Finishing Straight" -maalisuoralle, oikeanpuoleinen väylä vei lyhyempään mutta samalla jyrkempään "Members Banking" -kaarteeseen. Tämän kaarteen säde oli 305 metriä, kallistus 30 astetta, nousu tasamaalta 8,5 metriä ja kaarteen sisä- ja ulkoreunojen välinen korkeusero oli kymmenen metriä. Tämän jälkeen seurasi tasamaaosuus "Railway Straight".


title: Brooklands

text: Istumapaikkoja oli 5000 ja seisomapaikkoja olisi riittänyt jopa 250 000 katsojalle. Radan varrella oli mahdollisten keskeyttämisien varalta seitsemän levikepaikkaa ja joka 275 metrin välein (300 jaardia) oli puhelimella varustettu ajanottopiste. Varikkoalue sijaitsi radan sisällä, maalisuoran varrella ja siellä oli toimistotilojen lisäksi myös edustava klubirakennus. Kulku varikkoalueelle tapahtui Members Banking -kaarteen ali kulkeneen tunnelin kautta.


title: Brooklands

text: Vuonna 1909 Brooklands valjastettiin myös ajoneuvovalmistajien testaustauskäyttöön. Tuolloin valmistui ajoneuvojen mäennousukykyä ja jarrutehon arviointia varten "Test Hill" -testimäki. Noin 107 metrin mittainen kapea rata nousi rinnettä, jonka kaltevuus vaihteli välillä 1:4 – 1:8, keskimääräisen kaltevuuden ollessa 1:5. (Viiden metrin matkalla pudotusta metri)


title: Brooklands

text: Erittäin tärkeä lisäys oli vuonna 1937 valmistunut "Cambells Circuit". Se haarautui Railway Straight -suoralta vasemmalle ja mutkitteli ovaalin sisällä, kunnes tapasi maalisuoran. Brooklandsin Cambell Circuit -mutkarata oli vastaus vuonna 1933 avatun Donington Parkin ja vuonna 1937 valmistuneen Crystal Palace Circuitin heittämiin haasteisiin. Kolmas ratasovellus oli "The Mountain", jonka muodostivat myötäpäivään kierrettyt Members Banking, the Fork ja maalisuora.


title: Brooklands

text: Brooklandsin radalla on ollut suuri merkitys pohjois-Amerikkalaisten ovaaliratakilpailujen synnylle. Yhdysvaltain ensimmäinen varsinainen päällystepintainen kiparata, Indianapolis Motor Speedway, valmistui vuonna 1909 Brooklandsin innoittamana.


title: Brooklands

text: Moottoriurheilu ja testiratamahdollisuus olivat Brooklandsin vetonauloja 1910- ja 1920-luvuilla. Ajoneuvojen valmistamisessa, testauksen myötä saavutettu laadun standardisointi nosti merkitystään jatkuvasti. Brooklandsin rata muodosti vankan perustan brittiläisten auto- ja moottorivalmistajien toiminnalle noina vuosikymmeninä.


title: Brooklands

text: 1930-luvun puolivälissä vanha rata oli jo ohittanut huippuhetkensä. Betonipinta oli pahoin halkeillut ja kupruillut ja tämä aiheutti kuljettajille suurissa nopeuksissa turvallisuusriskin. Lisäksi aika oli jo muutoinkin ajamassa Brooklandsin ohi, koska jatkuvasti kehittyvän alusta- ja jarruteknologian ansiosta tuon aikakauden moderneilla "monoposto"-autoilla oli mahdollista ajaa suuremmilla nopeuksilla muuallakin kuin ovaaliradalla.


title: Brooklands

text: Ovaaliradan käytön loppuessa Brooklandsin radan struktuuri mietittiin uusiksi ja toukokuun 1. päivänä vuonna 1937 brittiläinen kilpa-autoilija ja ennätysajaja Malcolm Campbell avasi uuden, hänen nimeään kantavan rataosuuden. Ensimmäisen tällä radalla ajetun kilpailun voitti thaimaalainen Prinssi Bira Maseratilla. Monet myöhemmin tunnetuiksi nousseet brittikuljettajat, kuten Mike Hawthorn, Peter Whitehead, Roy Salvadori ja Ken Wharton hankkivat kannuksensa Brooklandsin radalla ennen toista maailmansotaa.


title: Brooklands

text: Toisen maailmansodan aikana alueella sijaitsi Vickers Aviation -yhtiön lentokonetehdas ja sotilaslentokenttä. Tänä aikana alueella kulkenut raskas tavaraliikenne mursi ovaaliradan tasamaaosuudet totaalisesti. Sodan päätyttyä rata oli surkeassa kunnossa ja alue myytiin vuonna 1946 "Vickers-Armstrong" -yhtiölle, joka jatkoi siellä lentokoneiden valmistusta.


title: Brooklands

text: Brooklands kytkeytyy osaksi ilmailun historiaa jo radan aloitusvuodesta alkaen. Kyseessä oli tosin pieni, mutta erikoinen episodi; Brooklandsiin saapui vuonna 1907 ranskalainen Monsieur Bellamy, mukanaan laite, jonka hän väitti olevan lentokone, jolla hän olisi jo aiemmin, Italian Modenassa, lentänyt ilmassa 475 metrin matkan. Locke-King, joka oli aina avoin uusille ideoille, antoi valmistaa Brooklandsin rata-alueelle tasaisen kentän, Britannian ensimmäisen kiitoradan, ja antoi vielä Bellamylle 100 sen aikaista puntaa erinäisiin kuluihin. Bellamy astui väitettyyn lentävään koneeseensa, joka oli itse asiassa kaksi toisiinsa liitettyä venettä, jotka kyllä olisivat varmaankin liikkuneet järven pinnalla potkurin työntämänä, mutta ilmaan laite ei noussut ja ranskalainen katosi rahojen kera yhtä nopeasti kuin oli ilmestynytkin.


title: Brooklands

text: Vuonna 1907 Brooklandsissa aloitti lentävien koneidensa kokeilun myös brittiläinen ilmailun pioneeri "Alliott Verdon Roe", jonka toimista tulisi kehittymään huomattava lentokonevalmistaja Avro. Alueen todellinen lentokenttätoiminta käynnistyi vuonna 1914, Britannian aloitettua manner-Euroopassa sotatoimet Saksaa vastaan. Valtio otti oikeuden määräyksellä alueen haltuunsa ja siitä muodostettiin Britannian ensimmäinen lentokenttä eli "aerodromi". Alueella suoritettiin lukuisien erilaisten lentokonetyyppien testauksia ja se oli Britannian lentokoneteollisuuden tärkein keskus ensimmäisen maailmansodan aikana. Vuonna 1915 alueelle muutti Vickers Ltd, jonka hallit rakennettiin aivan radan tuntumaan. Monet I-maailmansodan lentäjistä siirtyivät 1920-luvulla moottoriurheilun pariin, ja teksti hallin seinässä symboloi erityisesti briteille menestystä sekä ilmailussa että kilparadoilla.


title: Brooklands

text: Ensimmäisen maailmansodan päätyttyä alue avattiin jälleen myös siviili-ilmailulle. Alueella oli aloittanut toimintansa ennen Suurta sotaa kymmenkunta lentokoulua ja suuri osa niistä palasi takaisin. Keskeinen sijainti ja siellä tapahtuva toiminta houkutteli alueelle lisää lentokoneteollisuuden toimijoita. Britannian aloitettua sotatoimet Saksaa vastaan vuonna 1939, alue otettiin jälleen sotilaskäyttöön ja sen ainoiksi toimijoiksi jäivät Vickers-Armstrongin sekä Hawkerin lentokonetehtaat. Alueen kiitoradan pituutta jatkettiin ja rakennuksia pystytettiin tarpeen mukaan lisää. Nämä toimenpiteet, yhdessä ilmapommitusten aiheuttamien vaurioiden kanssa, johtivat radan tuhoutumisen kilpailukelvottomaan kuntoon, eikä alueella järjestetty enää autokilpailuja II-maailmansodan jälkeen.


title: Brooklands

text: Vickers-Armstrong osti Brooklandsin alueet kokonaan hallintaansa vuonna 1946 ja alue pysyi brittiläisen lentokoneteollisuuden keskuksena. Heinäkuussa 1945 suoritti ensilentonsa Vickersin ensimmäinen II-maailmansodan jälkeinen matkustajalentokonemalli "Vickers VC.1 Viking". Muita mainittavia, Brooklandsissa valmistettuja lentokonemalleja ovat mm. strateginen pommikone Vickers Valiant sekä pitkänmatkan matkustajakone Vickers VC10, jonka nimissä on, Concorden jälkeen, nopein lentoaika välillä New York – Lontoo. Vickers-Armstrongista tuli myöhemmin osa "British Aircraft Corporationia (BAC)", josta taasen tuli osa British Aerospace (BAe) -yhtiötä, joka lopetti lentokoneiden valmistuksen Brooklandsissa vuonna 1987.


title: Brooklands

text: Alueella toimineiden Avro-, BAC-, Bleriot-, Bristol-, British Aerospace-, Hawker-, Sopwith- ja Vickers-Armstrong -yhtiöiden toimesta Brooklandsissa suoritti ensilentonsa n. 250 erilaista konetyyppiä.


title: Brooklands

text: Heinäkuun 28. päivänä vuonna 1907, yksitoista vuorokautta avajaiskilpailujensa jälkeen, Brooklands toimi näyttämönä maailman ensimmäiselle 24-tunnin moottoriurheilutapahtumalle, jossa australialais-brittiläisen kilpa-ajaja Selwyn Edgen johdolla ajatettiin kolmea erikoisrakenteista Napieria. Enätysajon tavoitteet oli asetettu jo vuonna 1906, jolloin Selwyn Edge oli aloittanut myös fyysisen harjoitusohjelman. Noihin aikoihin keskusteltiin kiivaasti siitä, kykeneekö ihminen moisiin ylimaallisiin suorituksiin ja kestääkö ihmisen fysiikka ja psyyke näin suuria nopeuksia pitkiä aikoja.


title: Brooklands

text: Edgen auto, "804", oli ennätysajoa varten erityisesti modifioitu; polttoainesäiliö oli normaalia suurempi, koripellit oli poistettu ja kuljettajan viimasuojana oli tuulilasi, joka ei muutoin vielä tuolloin kuulunut kilpa-autojen varustukseen. Rataa valaisemaan oli tuotu yli 300 kappaletta punaista rautatien merkkivalaisinta ja radan yläreunus oli merkitty soihduilla. Edge ajoi autoaan yksin koko suorituksen ajan, kahden muun auton liikkuessa vaihtomiehityksellä. Toisen auton kuljettajina toimivat Henry C. Tryon / A. F. Browning ja toisen F. Draper / Frank Newton. Selwyn Edgen tiimiin kuulunut Miss Dorothy Levitt ei saanut lupaa osallistua, vaikka hänellä oli nimissään titteli "Ensimmäinen moottoriajoneuvokilpailuun osallistunut englantilainen nainen" vuodelta 1903 sekä voimassa oleva "Naisten maanopeusennätys". Edge suoritti 2545 km:n matkan keskinopeudella 106,06 km/h, ennätys joka tulisi pysymään rikkomatta 17 vuoden ajan.